
	讜讗讘专 诪谉 讛讞讬 诇讘谞讬 谞讞. 转讬诪讛 讻讬讜谉 讚讘讗讘专 诪谉 讛讞讬 砖诇 谞讻专讬 诪讬讬专讬 讻讚讗诪专 讘驻''拽 讚诪住讻转 注''讙 (讚祝 讜: 讜砖诐) 诪讚拽转谞讬 诇讗 讬讜砖讬讟 讜诇讗 拽转谞讬 诇讗 讬转谉 讗讻 讛讬讻讬 讚讬讬拽 讚砖专讬 讘讛谞讗讛 讗讬 诇讗讜 诇驻谞讬 注讜专 讜讬''诇 讚讻讬讜谉 讚讘砖讻专 讛讬讛 讗住讜专 诇讛讜砖讬讟 讚讗住讜专 诇讛砖转讻专 讘讗讬住讜专讬 讛谞讗讛 讗祝 注诇 讙讘 讚讚讬注讘讚 砖讻专讜 诪讜转专 讻讚诪砖诪注 讘驻' 讘转专讗 讚诪住' 注''讝 (讚' 住讘.) 诪讻诇 诪拽讜诐 讗住讜专 诇讻转讞诇讛 讜讘讞谞诐 谞诪讬 讗住讜专 讚诪讛 砖诪讞讝讬拽 诇讜 讛注讻讜''诐 讟讜讘讛 讞砖讬讘 讻诪砖转讻专 讜讛讗 讚讗诪专 讘住讜祝 讗诇讜 诪爪讬讗讜' (讘''诪 诇讘:) 讙讘讬 讗诐 讛讬转讛 讟注讜谞讛 讬讬谉 谞住讱 讗讬谉 讝拽讜拽 诇讛 讜讗讬 讗诪专转 爪注专 讘注诇讬 讞讬讬诐 讚讗讜专讬讬转讗 讗诪讗讬 讗讬谉 讝拽讜拽 诇讛 讗注''讙 讚讞砖讬讘 讻诪砖转讻专 讘讗讬住讜专讬 讛谞讗讛 讜讗住讜专 讗驻讬诇讜 讘讞谞诐 诪''诪 讻讬讜谉 讚讗讬谞讜 诪转讻讜讜谉 砖讬讞讝讬拽 诇讜 讟讜讘讛 讜诪砖讜诐 爪注专 讘注诇 讞讬讬诐 讞砖讬讘 讻诪讜 诇讗 讗驻砖专 讜诇讗 诪讬讻讜讜谉 讚砖专讬 讗''谞 讗讬谉 讝拽讜拽 诇讛 诪砖诪注 诇讬讛 讗驻讬诇讜 砖诇讗 讘驻谞讬 谞讻专讬 讚讗讬谉 诪讞讝讬拽 诇讜 讟讜讘讛: 住诇拽讗 讚注转讱 讗诪讬谞讗 讘砖专讜 讗讬谉 注讜专讜 诇讗. 讜讗''转 诇讬砖转讜拽 诪注讜专讜 讜诪讘砖专讜 讜讬砖 诇讜诪专 讚讗讬爪讟专讬讱 讘砖专讜 讗注''讙 讚注讘讚讬讛 讻注讬谉 讘砖专 讜诪讗谉 讚诇讬转 诇讬讛 讛讗 讚专砖讛 讘驻' 砖讜专 砖谞讙讞 讚' 讜讛' (讘''拽 诪讗.) 讗转讗 诇讚专砖讛 讗讞专讬谞讗: 诪谞讬谉 砖诇讗 讬爪讘注. 讜讗''转 讻讬讜谉 讚谞驻拽讗 诇谉 讚讗住讜专 讘讛谞讗讛 讗诪讗讬 讗讬爪讟专讬讱 诇讗住讜专 爪讘讬注讛 讜讛讚诇拽讛 讜讗讜专''讬 讚住''讚 讚爪讘讬注讛 诇讗 讞砖讬讘 讛谞讗讛 讚诇讗 讛讜讬 讗诇讗 讞讝讜转讗 讘注诇诪讗 讻讚讗诪专 讘讛讙讜讝诇 (砖诐 拽讗. 讜砖诐) 讗讛讱 诪讬诇转讗 讙讜驻讗 讜讻谉 讛讚诇拽讛 住诇拽讗 讚注转讱 讚砖专讬讗 讻讬讜谉 讚讛讜讬 讚专讱 讘讬注讜专讜 讜诇诪''讚 讗讬谉 砖讘讞 注爪讬诐 讘驻转 讚砖专讬 注爪讬诐 讘讛讚诇拽讛 讛讗 讚讗住专 拽专讗 讛讻讗 讛讬讬谞讜 讘砖诪谉 讚讛讜讬 讘注讬谉 讻砖讚讜诇拽 讘谞专 讗讘诇 注爪讬诐 谞注砖讛 讙讞诇讬诐 讜讛砖诇讛讘转 讘讗 诪谉 讛讙讞诇讬诐 讜讗诐 转讗诪专 讗诪讗讬 讗讬爪讟专讬讱 拽专讗 讙讘讬 转专讜诪讛 讟诪讗讛 诇讛转讬专 讚讚专砖讬' 诇讱 砖诇讱 转讛讗 诇讛住讬拽讛 转讞转 转讘砖讬诇讱 讚讛讻讗 讗讬爪讟专讬讱 拽专讗 诇诪讬住专 讜讬砖 诇讜诪专 讚住诇拽讗 讚注转讱 讚谞讬诇祝 诪诪注砖专 讛拽诇 讚讗住专 讘讬讛 讛讘注专' 讚讻转讬讘 诇讗 讘注专转讬 诪诪谞讜 讻讚讗诪专 讘驻' 讘诪讛 诪讚诇讬拽讬谉 (砖讘转 讻讛. 讜砖诐) 讜诪讛 诪注砖专 讛拽诇 讗诪专讛 转讜专讛 讜讻讜': 诇讻诐 诇诪''诇 诇讻讚转谞讬讗. 讛拽砖讛 讛专''讬 诪拽讜专讘诇 讗诪讗讬 讗讬爪讟专讬讱 讙' 注专诇讬诐 诇讬讻转讜讘 转专讬 注专诇讬诐 诇爪讘讬注讛 讜讛讚诇拽讛 讜注诇 讻专讞讱 讗转讬' 诇讻诐 诇谞讟讜注 诇专讘讬诐 讚讗讬 诇讛讬转专 讛讚诇拽讛 讗转讗 诇讗 诇讻转讜讘 诇讻诐 讜诇讗 讞讚 诪讛谞讱 注专诇讬诐 讜谞讗住讜专 诪诇讗 讬讗讻诇 讛谞讗讛 讜诪讞讚 注专诇讬诐 爪讘讬注讛 讜诇讛讚诇拽讛 讗讬谉 拽专讗 诇讗住讜专 讜讗讬谉 诇讜诪专 讚诪诇讗 讬讗讻诇 诪砖诪注 诇讗住讜专 讗驻讬诇讜 爪讘讬注讛 讜讛讚诇拽讛 讜讗讬 讛讜讛 讻转讬讘 诇讗 讬讗讻诇 讜讞讚 注专诇讬诐 讛讜讛 讗住专讬谞谉 诪诇讗 讬讗讻诇 讻诇 讛谞讗讛 讜注专诇讬诐 诇砖讜诐 讚专砖讛 讜讛讗 讚诪爪专讻讬' 拽专讗讬 诇爪讘讬注讛 讜讛讚诇拽讛 讛讬讬谞讜 诪砖讜诐 讚讻转讘 诇讻诐 讚诇讻诐 诪砖诪注 诇讛转讬专 讻诇 讛谞讗讛 讜诇讛讻讬 讗讬 讛讜讛 讻转讬讘 转专讬 注专诇讬诐 讜诇讻诐 讛讜讛 砖专讬谞谉 讛讚诇拽讛 讗讬 讗驻砖专 诇讜诪专 讻谉 讚诪诇讗 讬讗讻诇 诇讗 砖诪注讬谞谉 爪讘讬注讛 讚讛讗 讞讝讜转讗 讘注诇诪' 讛讜讗 讻讚讗诪专 讘讛讙讜讝诇 (讘''拽 拽讗. 讜砖诐):





专讘讬谞讜 讞谞谞讗诇

讛专讬 讚诐 讚讻转讬讘 诇讗 转讗讻诇 讚诐 讜诪讜转专 讘讛谞讗讛 [讚转谞谉] 讜谞诪讻专讬谉 诇讝讘诇 讜诪讜注诇讬谉 讘讛谉 讜讚讞讬' 砖讗谞讬 讚诐 讚讗讬转拽砖 诇诪讬诐 砖谞讗诪专 注诇 讛讗专抓 转砖驻讻谞讜 讻诪讬诐 讻讜' 讜诇讞讝拽讬讛 讚讗诪专 讻诇 讗讬住讜专 讚诇讗 讻转讬讘 讘讬讛 诇讗 讬讗讻诇 诪讜转专 讘讛谞讗讛 讛专讬 讚诐 讚诇讗 讻转讬讘 讘讛讜 诇讗 讬讗讻诇 诇诪讛 诇讬 诇诪转谞讬 讻诪讬诐 诇诪砖专讬讛 讛讗 砖专讬 讜拽讗讬 讜砖谞讬' 诇讗 讗转讗 诇诪砖专讬 诇讚诐 讘讛谞讗讛 讚讛讗 驻砖讬讟讗 讜诇讗 爪专讬讱 拽专讗 讜诇讗 讗转讗 诇讗砖诪注讬' 讗诇讗 讛讗讬 诪谞讬谉 诇讚诐 拽讚砖讬诐 砖讗讬谞讜 诪讻砖讬专 砖讗讬谉 讗谞讬 拽讜专讗 讘讜 转砖驻讻谞讜 讻诪讬诐 讗诇讗 注诇 讛诪讝讘讞:
讛专讬 讗讘专 诪谉 讛讞讬 砖谞讗' 诇讗 转讗讻诇 讛谞驻砖 注诐 讛讘砖专 讜转谞讬讗 专' 谞转谉 讗讜诪专 诪谞讬谉 砖诇讗 讬讜砖讬讟 讗讚诐 讻讜住 诇谞讝讬专 讜讗讘专 诪谉 讛讞讬 诇讘谞讬 谞讞 讻讜' 讜诇讞讝拽讬讛 诇诪讗讬 讛诇讻转讗 讗讬转拽砖 诇讚诐 讗诪专 诇讱 讞讝拽讬讛 讛讚诐 诇诪讚 诪谉 讗讘专 [诪谉] 讛讞讬 砖谞讗诪专 专拽 讞讝拽 诇讘诇转讬 讗讻讜诇 讛讚诐 讻讬 讛讚诐 讛讜讗 讛谞驻砖 诇讗 转讗讻诇 讛谞驻砖 注诐 讛讘砖专 诪讛 讗讘专 诪谉 讛讞讬 讗住讜专 讗祝 讚诐 诪谉 讛讞讬 讗住讜专 诇讛讗讻讬诇讜 诇讘谞讬 谞讞 讜讗讬讝讛 讝讛 讚诐 讛拽讝讛 砖讛谞砖诪讛 讬讜爪讗 讘讜 讜注谞讜砖 讻专转:




讛专讬 砖讜专 讛谞住拽诇 讚讻转讬讘 讜诇讗 讬讗讻诇 讗转 讘砖专讜 讜讟注诪讗 讚讻转讬讘 讜讘注诇 讛砖讜专 谞拽讬 诇讗住专讜 讗驻讬' 讘讛谞讗讛 诪讻诇诇 讚诇讗 讬讗讻诇 讗讬住讜专 讛谞讗讛 诇讗 诪砖诪注 讜拽砖讬讗 诇转专讜讬讬讛讜 讜砖谞讬谞谉 诇注讜诇诐 诪诇讗 讬讗讻诇 谞驻拽讗 诇讬讛 讗驻讬诇讜 讗讬住讜专讬 讛谞讗讛 讜讛讗讬 讜讘注诇 讛砖讜专 谞拽讬 诪讘注讬 诇讬讛 讚讗住讜专 讗驻讬' 诇讛谞讗转 注讜专讜 讻讜' 讜讛专讬 注专诇讛 讚讻转讬讘 注专诇讬诐 诇讗 讬讗讻诇 讻讜' 讜拽砖讬讗 诇转专讜讬讬讛讜 讜砖谞讬' 诇注讜诇诐 诇讗 讬讗讻诇 讗讞讚 讗讬住讜专 讗讻讬诇讛 讜讗讞讚 讗讬住讜专 讛谞讗讛 讘诪砖诪注 讜讗爪讟专讬讱 住诇拽讗 讚注转讱 讗诪讬谞讗 讛讜讗讬诇 讜讻转讘 砖诇砖 砖谞讬诐 讬讛讬讛 诇讻诐 注专诇讬诐 诇讗 讬讗讻诇 讛讜讬 讗诪讬谞讗 砖诇讻诐 讛讜讗 讜诪讜转专 讘讛谞讗讛 拽诪"诇 讛谞讬 拽专讗讬 诇诪讬住专 讜讗诪专讬' 诇讻诐 诪讘注讬 诇讬讛 诇讻讚转谞讬讗 诇讻诐 诇讛讘讬讗 讛谞讟讜注 诇专讘讬诐 砖讞讬讬讘 讘注专诇讛 专' 讬讛讜讚讛 讗讜诪专 诇讻诐 驻专讟 诇谞讟讜注 诇专讘讬诐:






讛诪讗讬专讬

讚诐 拽讚砖讬诐 讗讬谞讜 诪讻砖讬专 砖谞讗诪专 转砖驻讻谞讜 讻诪讬诐 讛谞砖驻讱 讻诪讬诐 诪讻砖讬专 砖讗讬谞讜 谞砖驻讱 讻诪讬诐 讗讬谞讜 诪讻砖讬专 讜讚诐 拽讚砖讬诐 讗讬谞讜 谞砖驻讱 砖讛专讬 诪转拽讘诇 讛讜讗 讘讻诇讬 讗讘诇 讚诐 讞讜诇讬谉 谞砖驻讱 讜讗驻讬' 讗讜转谉 讛讟注讜谞讬诐 讻住讜讬 诪"诪 谞砖驻讱 讛讜讗 砖讛专讬 讗讬谞讜 诪转拽讘诇 讘讻诇讬 讻讚诐 拽讚砖讬诐:



讻诇 砖讛讜讗 诪讜转专 讜讗住讜专 诇讗讞专 讗讬住讜专 讛谞讻诇诇 讘转讜专讛 砖诇谞讜 讗住讜专 诇谞讜 诇讛讝诪讬谉 诇讜 诪讗讜转讜 讗讬住讜专 讗注"驻 砖讛讜讗 诪讜转专 诇讗讜转讜 讛诪诪爪讬讗讜 诇讜 讻讙讜谉 讬讬谉 诇谞讝讬专 砖讗住讜专 诇谞讜 诇讛讝诪讬谉 诇讜 讻讜住 砖诇 讬讬谉 砖讛专讬 讗谞讜 注讜讘专讬诐 讘讝讛 诪砖讜诐 诇驻谞讬 注讜专 诇讗 转转谉 诪讻砖讜诇 讜讗讬谉 爪专讬讱 诇讜诪专 讘讗讬住讜专 砖讛讜讗 讗住讜专 诇谞讜 讙"讻 讜讗祝 诇讘谉 谞讞 讗住讜专 诇讛讜砖讬讟 诇讜 讗讘专 诪谉 讛讞讬 讛讜讗讬诇 讜讗祝 讛讜讗 讗住讜专 讘讜 讜讛讜讗 讗讬住讜专 讛谞讻诇诇 讘讗讬住讜专讬谉 砖诇谞讜 讜讚讘专 讝讛 讘砖讗讬 讗驻砖专 诇讜 讗诇讗 讘讝讛 讜讻谉 讬砖 讘讝讛 转谞讗讬诐 讗讞专讬诐 讜讻讘专 讘讬讗专谞讜诐 讘专讗砖讜谉 砖诇 注讘讜讚讛 讝专讛:



讛专讘讛 诪讬谞讬 讚诪讬诐 讛诐 砖讗讬谞诐 注讬拽专 讗讬住讜专 讛讚诐 诇注谞讬谉 讻专转 讗诇讗 讘诇讗讜 讙专讬讚讗 讜讗讬讝讛讜 讘注讬拽专 讛讚讬谉 诇讞讬讜讘 讻专转 讚诐 砖讛谞砖诪讛 讬讜爪讗讛 讘讜 讜讛讜讗 讘讛拽讝讛 讻诇 砖讛讚诐 诪拽诇讞 讛讗 讛砖讜转转 拽讜讚诐 砖讬转讞讬诇 诇拽诇讞 讗讜 诇讗讞专 砖驻住拽 讛拽诇讜讞 讗讬谉 讘讜 讗讬住讜专 讻专转 讗诇讗 讛专讬 讛讜讗 讻讚诐 讛讗讬讘专讬诐 诇讗讞专 砖驻讬专砖 砖讛讜讗 讘诇讗讜 讜讻讘专 讘讬讗专谞讜 注谞讬谞讬诐 讗诇讜 讘诪住讻转 讞讜诇讬谉 驻专拽 讻诇 讛讘砖专:



砖讜专 讛谞住拽诇 讗住讜专 讘讬谉 讘讗讻讬诇讛 讘讬谉 讘讛谞讗讛 讘讬谉 讘砖专讜 讘讬谉 注讜专讜 讜诇讗 住讜祝 讚讘专 讘砖谞住拽诇 讗诇讗 讗祝 诪砖谞讙诪专 讚讬谞讜 诇讬住拽诇 讜砖讞讟讜 讻诪讜 砖讛转讘讗专 讘诪拽讜诪讜:



砖讜专 讛转诐 讗讬谞讜 诪砖诇诐 讻讜驻专 讜砖诪讗 转讗诪专 诇讗 讬砖诇诐 讻讜驻专 砖诇诐 讘砖讛诪讬转 讗转 讛讗讚诐 砖讛专讬 讗讬谞讜 诪砖诇诐 谞讝拽 砖诇诐 讻砖讛讝讬拽 诪"诪 讬砖诇诐 讞爪讬 讻讜驻专 讘诪讬转讛 讛讜讗讬诇 讜诪砖诇诐 讞爪讬 谞讝拽 讘谞讝拽讬谉 转"诇 讜讘注诇 讛砖讜专 谞拽讬 谞拽讬 诪讞爪讬 讻讜驻专 讜诇讗 住讜祝 讚讘专 讘砖讛砖讜专 谞住拽诇 砖讛专讬 讗祝 讛讜讗 诇讗 讛讬讛 诪砖转诇诐 讗诇讗 诪讙讜驻讜 讗诇讗 讗祝 讘砖讗讬谞讜 谞住拽诇 讻讙讜谉 砖讛诪讬转 注诇 驻讬 注讚 讗讞讚 讗讜 注诇 驻讬 讛讘注诇讬诐 讜讗讬谉 爪专讬讱 诇讜诪专 讗诐 谞讙祝 讗砖讛 讜讬爪讗讜 讬诇讚讬讛 砖驻讟讜专 诪讚诪讬 讜诇讚讜转 砖讛专讬 讗祝 讛诪讜注讚 驻讟讜专 讘讛诐 讻诪讜 砖讘讬讗专谞讜 讘专讘讬注讬 砖诇 拽诪讗:



讻诇 讛诪讬拽诇 讘讻讘讜讚诐 砖诇 转诇诪讬讚讬 讞讻诪讬诐 讜讗讬谞讜 讬专讗 诪注讜谞砖 讙讞诇转谉 讛专讬 讛讜讗 讘讻诇诇 驻讜专拽讬 注讜诇 讬专讗转 砖诪讬诐 讚专讱 讛注专讛 讗诪专讜 讗转 讛' 讗诇讛讬讱 转讬专讗 诇专讘讜转 转诇诪讬讚讬 讞讻诪讬诐:



注专诇讛 讗住讜专讛 讘讛谞讗讛 讜讛讜讗 砖砖谞讬谞讜 注专诇讬诐 诇讗 讬讗讻诇 讗讬谉 诇讬 讗诇讗 讗讬住讜专 讗讻讬诇讛 讗讬住讜专 讛谞讗讛 诪谞讬谉 专"诇 砖诇讗 讬讛谞讛 诪诪谞讜 讜诇讗 讬爪讘注 讘讜 讜诇讗 讬讚诇讬拽 讘讜 讗转 讛谞专 转"诇 注专诇讬诐 诇专讘讜转 讗转 讻讜诇诐 讜驻讬' 讚讘专 讝讛 讘爪讘讬注讛 讻讙讜谉 拽诇讬驻讬 讗讙讜讝讬诐 砖讛诐 砖讜诪专 诇驻专讬 讜注专诇讛 谞讜讛讙转 讘讜 讜讛讚诇拽转 讛谞专 讻讙讜谉 砖诪谉 讗讘诇 注爪讬诐 讗讬谉 注专诇讛 谞讜讛讙转 讘讛诐 讜讗注"驻 砖讗讬住讜专 讛谞讗讛 讘讻诇 讛谞讗讛 谞讗诪专 讜诪讻讬讜谉 砖谞讗住专 讘讛谞讗转讜 诇讗 讛讜爪专讱 诇讛讝讻讬专 爪讘讬注讛 讜讛讚诇拽讛 讘驻讬' 砖诪讗 讛讬讬转讬 诪讬拽诇 讘爪讘讬注讛 诪爪讚 砖讗讬谉 讘讛 讛谞讗讛 诇讙讜祝 讗诇讗 讞讝讜转讗 讘注诇诪讗 讜讘讛讚诇拽转 谞专 诪砖讜诐 讚诪拽诇讗 拽诇讬 讗讬住讜专讬讛 讜诇讬诪讚 砖讗祝 讘讗诇讜 讛谞讗转诐 讗住讜专讛 讜讗注"驻 砖讘转谞讜专 砖讛住讬拽讜讛讜 讘拽诇讬驻讬 注专诇讛 讗诪专讜 讘砖诇讛 注诇 讙讘讬 讙讞诇讬诐 砖讛驻转 诪讜转专转 讜诪砖讜诐 讚诪讬拽诇讗 拽诇讬 讗讬住讜专讛 讘讝讜 讘砖注讛 砖讗讜驻讛 讗转 讛驻转 讗讬谉 讛讗讬住讜专 讘注讬谉 诪砖讗"讻 讛讻讗 砖讛专讬 讬讻讜诇 诇讬讟讜诇 诪谉 讛砖诪谉 砖讘谞专 讘注讜讚 砖讛讜讗 讚讜诇拽 讜诇讬转谉 讘诪拽讜诐 讗讞专 讜诪转讜讱 讻讱 专讗讜讬 诇讗住专讜:



讛谞讜讟注 诇专讘讬诐 讘转讜讱 砖讚讛讜 讻讙讜谉 砖谞讟注讜 注诇 讗诐 讛讚专讱 讘砖驻转 砖讚讛讜 诇爪讜专讱 注讜讘专讬 讚专讻讬诐 讜注诇 讚注转 砖讬讟诇讜 诪诪谞讜 讞讬讬讘 讘注专诇讛 讜讬转讘讗专 讘诪拽讜诐 讗讞专 讚讚讜拽讗 讘讗专抓 讬砖专讗诇 讗讘诇 讘讞讜爪讛 诇讗专抓 驻讟讜专 讜讛谞讜讟注 讘专砖讜转 讛专讘讬诐 讞讬讬讘 讘注专诇讛:





转讜住驻讜转 专讬"讚 (诪讛讚讜专讛 转诇讬转讗讛)

诪诪砖诪注 砖谞讗诪专 住拽讜诇 讬住拽诇 讻讜' 注讬讬谉 诪讛 砖讻转讘转讬 讘驻' 讛讗讬砖 诪拽讚砖:





诪讛专砖"讗 - 讞讬讚讜砖讬 讛诇讻讜转

讘讚"讛 讜讗讘专 诪谉 讛讞讬 讻讜' 讚讘讗讘专 诪谉 讛讞讬 砖诇 注讜讘讚 讻讜讻讘讬诐 诪讬讬专讬 讻讚拽讗诪专 讘驻"拽 讚诪住' 注"讙 诪讚拽转谞讬 诇讗 讬讜砖讬讟 讻讜' 注讻"诇 讗讞专讬 讛注讬讜谉 砖诐 诇讗 诪爪讗转讬 讚诪讚讬讬拽 诪讬谞讬讛 讚讘砖诇 注讜讘讚 讻讜讻讘讬诐 讗讬讬专讬 诪讚拽转谞讬 诇讗 讬讜砖讬讟 讗诇讗 诪讚拽转谞讬 诇讗 讬讜砖讬讟 讜诇讗 拽转谞讬 诇讗 讬转谉 讚讬讬拽 诪讬谞讛 讚拽讗讬 讘转专讬 注讘专讬 谞讛专讗 讜讚讜"拽:


讘讚"讛 住讚"讗 讘砖专讜 讻讜' 讚讗爪讟专讬讱 讘砖专讜 讗注"讙 讚注讘讚讬讛 讻注讬谉 讘砖专 讻讜' 注讻"诇 讚讛讬讬谞讜 讗祝 诇讗讞专 砖砖讞讟讜 讚诇讗 谞讬诪讗 讚讗讬讬专讬 拽专讗 讚讜拽讗 讛讬讻讗 讚诪砖拽诇 讜诇讗讜住专讜 讘讛谞讗讛 注"砖 讜拽"诇:


讘讚"讛 诇讻诐 诇诪"诇 讻讜' 诇讻转讜讘 转专讬 注专诇讬诐 讻讜' 讚讗讬 诇讛讬转专 讛讚诇拽讛 讗转讬 诇讗 诇讻转讜讘 诇讻诐 讻讜' 注讻"诇 讻转讘 诪讛专砖"诇 转讬专讜抓 讘讝讛 讚讗讬 诇讗 讛讜讛 讻转讬讘 讗诇讗 讘' 注专诇讬诐 讜诇讻诐 讗讚专讘讛 讛讬讬转讬 讗讜诪专 诇讻诐 讘讗 诇谞讟讜注 讜讞讚 注专诇讬诐 诇讗讬住讜专 讛谞讗讛 砖诇讗 转讗诪专 诇讻诐 讻转讬讘 注讻"诇 注"砖 讜讬砖 诇讛讙讬讛 注诇 讚讘专讬讜 讚转专讬 注专诇讬诐 谞诪讬 讗诇讜 讻转讬讘讬 诇讗讜 诪砖讜诐 砖诇讗 转讗诪专 诇讻诐 讻转讬讘 讚讗"谞 诇讗 讛讜讛 讻转讬讘 专拽 讞讚 注专诇讬诐 讛讬讬转讬 讗讜诪专 诇讻诐 讗转讬 诇谞讟讜注 诇专讘讬诐 讗诇讗 讚讛砖转讗 谞讬讞讗 讗讬转 诇谉 诇诪讬诪专 讛讻讬 讚诇讗 讛讜讛 讬讚注讬谞谉 谞诪讬 讗讬住讜专 讘爪讘讬注讛 讜讛讛讜讗 讞讚 注专诇讬诐 诇讗讬住讜专 讛谞讗讛 讚讗讬 诇讗 讛讜讛 讻转讬讘 注专诇讬诐 讻诇诇 讛讬讬转讬 讗讜诪专 诇讻诐 讻转讬讘 诇讛转讬专 讗祝 讛谞讗讛 讜诇诇诪讜讚 转讜专讛 讗谞讬 爪专讬讱 诇讬讬砖讘 讚讘专讬 讛专"讬 诪拽讜专讘讬诇 讚住讘专转讜 讛讜讗 讚讗讬 讛讜讛 讻转讬讘 诇讗 讬讗讻诇 讜转专讬 注专诇讬诐 讗讬 讛讜讛 讗转讬 诇讻诐 诇谞讟讜注 诇专讘讬诐 讜讚讗讬 讚讗转讬讬谉 讻讜诇讛讜 诪转诇转讗 拽专讗讬 讞讚 诇讗 讬讗讻诇 讜转专讬 注专诇讬诐 讜讻谉 讗讬 讛讜讛 讻转讬讘 诇讗 讬讗讻诇 讜讞讚 注专诇讬诐 讗讬 讛讜讛 讗转讬 诇讻诐 诇谞讟讜注 诇专讘讬诐 讜讚讗讬 讚讗转讬讬谉 诇讗 讬讗讻诇 讜讞讚 注专诇讬诐 诇讗住讜专 转专转讬 讚讛讬讬谞讜 讛谞讗讛 讜爪讘讬注讛 讚诇讬讻讗 诇诪讬诪专 讚讗讬 诇讗 讻转讬讘 注专诇讬诐 讛"讗 讚诇讻诐 讗转讬 诇诪注讜讟讬 讞讚讗 讚诪"诪 讛砖转讗 讚讻转讬讘讬 讛专讬 转专讬 拽专讗讬 讗讬讻讗 讚诇讻诐 诇谞讟讜注 诇专讘讬诐 讗转讬 讗诇讗 讚注"讻 诪砖讜诐 讚讗讬讻讗 诇诪讬诪专 讚诇讻诐 诇讗 讗转讬 诇谞讟讜注 诇专讘讬诐 讜讗讬 讛讜讛 讻转讬讘讬 诇讗 讬讗讻诇 讜转专讬 注专诇讬诐 讛"讗 讚诇讬讻讗 转诇转讗 拽专讗讬 诪砖讜诐 讚诇讻诐 诪驻拽讗 诇讬讛 诪诪砖诪注讜转 讚诇讗 讬讗讻诇 讜诇讗 讛讜讛 专拽 讘' 拽专讗讬 讚讛讬讬谞讜 转专讬 注专诇讬诐 讜诇讗 谞讗住讜专 专拽 讛谞讗讛 讜爪讘讬注讛 讜讛讜转专讛 讛讚诇拽讛 讜讗讛讗 拽砖讬讗 诇讛讜 砖驻讬专 讚注"讻 诇讬转 诇谉 诇诪讬诪专 讛讻讬 讗诇讗 讚讗转讬 诇讻诐 诇谞讟讜注 诇专讘讬诐 讜讗"讻 讛讜讛 转诇转讗 拽专讗讬 诇讗讬住讜专讗 讚讗诇"讻 诇讗 诇讬讻转讜讘 讜诇讗 讞讚 讻讜' 讜讻谉 讗讬 讛讜讛 讻转讜讘 诇讗 讬讗讻诇 讜讞讚 注专诇讬诐 讗讬 讗转讬 诇谞讟讜注 诇专讘讬诐 讛专讬 转专讬 拽专讗讬 讗讬讻讗 讜讗讬 拽讗转讬 诇诪注讜讟讬 诇讗 诇讻转讜讘 注专诇讬诐 讜诇讗 诇讻诐 讜讚讜"拽:


讘讗"讚 讛讜讛 讗住专讬谞谉 诪诇讗 讬讗讻诇 讻诇 讛谞讗讛 讜注专诇讬诐 诇砖讜诐 讚专砖讛 讜讛讗 讻讜' 注讻"诇 专"诇 讚注"讻 讛讜讛 诪讜拽诪讬谞谉 讞讚 注专诇讬诐 诇砖讜诐 讚专砖讛 讚讛讗 诪诇讗 讬讗讻诇 讻讜诇讛讜 谞驻拽讗 讗讘诇 [讘讗诐] 诪诇讗 讬讗讻诇 诇讗 谞驻拽讗 专拽 讗讬住讜专 讛谞讗讛 诇讬转 诇谉 诇讗讜拽诪讗 讛讛讜讗 讞讚 注专诇讬诐 诇砖讜诐 讚专砖讛 讻讬讜谉 讚讗讬讻讗 诇讗讜拽诪讗 诇讗住讜专 爪讘讬注讛 讜讻谉 讘转专讬 注专诇讬诐 讗驻讬诇讜 诇驻讬 住讘专转诐 讚讛砖转讗 诇讬讻讗 诇讗讜拽诪讬 讞讚 诪讛谉 诇砖讜诐 讚专砖讛 讻讬讜谉 讚讞讚 诪讬谞讬讬讛讜 诇讙讜驻讬讛 讗转讬 诇讗讬住讜专 讗讬讚讱 谞诪讬 诇讗讬住讜专 讗转讬 讚转专转讬 诇砖讜诐 讚专砖讛 讜讚讗讬 讚诇讗 讬讚注讬谞谉 诇讗讜拽诪讗 讘讛讜 讜讻谉 诇驻讬 讛讗诪转 讘转诇转讗 注专诇讬诐 诇讗 讬讚注讬谞谉 讘讛讜 砖讜诐 讚专砖讛 讘讻讜诇讛讜 讜诪讚讛讗讬 讗转讬 诇讗讬住讜专 讛讗讬 谞诪讬 诇讗讬住讜专 讗转讬 讗诇讗 讗讬 讛讜讛 讻转讬讘 专拽 讞讚 注专诇讬诐 讬砖 诇讘注诇 讚讬谉 诇讞诇讜拽 诇诪讬诪专 讚注"讻 讚讗转讬 诇砖讜诐 讚专砖讛 诇驻讜诐 住讘专讗 讚讛砖转讗 讚诇讗讬住讜专讗 诇讗 爪专讬讱 拽专讗 讻讬讜谉 讚讗转讬讬谉 讻讜诇讛讜 诪诇讗 讬讗讻诇 讜讗讛讗 讻转讘讜 讚讗"讗 诇讜诪专 讻谉 讻讜' 讜讚讜"拽:





诪讛专砖"讗 - 讞讬讚讜砖讬 讗讙讚讜转

讻讬讜谉  砖讛讙讬注 诇讗转 讛' 讗诇讛讬讱 转讬专讗 驻讬专砖 讻讜'  讜诇注讬诇 诪讬谞讬讛 讘讛讛讜讗 驻专砖转讗 讻砖讛讙讬注 诇讜讗讛讘转 讗讛 讛' 讗诇讛讬讱 讜讙讜' 诇讗 驻讬专砖 讚讗讬讻讗 诇讛砖讜讜转 讗讛讘转 转"讞 诇诪拽讜诐 讗讘诇 诪讜专讗 讛诪拽讜诐 砖讛讜讗 诪驻谞讬 讬专讗转 砖讻专 讜注讜谞砖 讗讬谞讜 讚讜诪讛 诇讛砖讜讜转 诇讜 转"讞 讻讬讜谉 砖讗讬谉 砖讻专 讜注讜谞砖 砖诇 讗讚诐 讘讬讚 转"讞 讜注讬讬谉 驻"讙 讚拽讚讜砖讬谉 讜诪讛 砖诇讗 驻讬专砖 讙讘讬 讜讬讬专讗讜 讛注诐 讗转 讛' 讬"诇 诇专讘讜转 砖诐 讗诇讛讬诐 讜拽"诇 讘砖诐 讛讙讗讜谉 诪讛专"砖 讝"诇 诪驻专讗讙:





诪讛专"诐

讘转讜住' 讚"讛 讗讘专 诪谉 讛讞讬 讜讻讜' 讜诪砖讜诐 爪注专 讘"讞 讞砖讬讘 讻诪讜 诇讗 讗驻砖专 讜讻讜' 讜注讬讬谉 诇拽诪谉 (驻住讞讬诐 讚祝 讻"讛 注"讘):





讞讻诪转 砖诇诪讛

讙诪' 诇讗 转讗讻诇 讛谞驻砖 注诐 讛讘砖专 谞诪讞拽:


专砖"讬 讘讚"讛 诪讛 讗讘专 讻讜' 讻诇讜诪专 讻专转 诪砖讜诐 讚诐 讙诪讜专 讻爪"诇. 讜谞"讘 讬驻讛 驻讬专砖 讚讗讬 诇讗住讜专 诪砖讜诐 讚诐 诪谉 讛讞讬 诇讘讚 讻诇讜诪专 砖讬讛讗 讗住讜专 讻讘砖专 诪谉 讛讞讬 驻砖讬讟讗 讚拽"讜 诪讘砖专 讛讞讬 砖讛专讬 讘砖专 诪讬谉 讛讬转专 讛讜讗 讜砖专讬 讜讗驻"讛 诪谉 讛讞讬 讞讬讬讘 拽"讜 讚诐 讗诇讗 专"诇 砖讬讛讗 讞讬讬讘 注诇讬讜 讻讚诐 诪诪砖 讜讚讜"拽:


讘讗"讚 讗讘诇 讚诐 讛拽讝讛 诪讜转专. 谞"讘 驻讬专讜砖 诪砖讜诐 讗讬住讜专 讚诐 讜讚讜"拽:


转讜住' 讘讚"讛 诇讻诐 诇诪讛 诇讬 讻讜' 诇讗 诇讬讻转讘 诇讻诐. 谞"讘 讜讗祝 砖讗讬谉 诪砖讬讘讬谉 讛讗专讬 诪"诪 转讜专讛 讛讬讗 讜讗诪讬谞讗 讚诇拽"诪 讚讗讬 诇讗 讛讜讛 讻转讘 讗诇讗 讘' 注专诇讬诐 讜诇讻诐 讗讚专讘讛 讛讬讬转讬 讗讜诪专 诇讻诐 讛讜讗 讘讗 诇谞讟讜注 诇专讘讬诐 讜讞讚 注专诇讬诐 诇讗讬住讜专 讛谞讗讛 砖诇讗 转讗诪专 诇讻诐 讻转讬讘 讜拽砖专讬 讜讞讚 诇讗讬住讜专 爪讘讬注讛 讜诇讛讚诇拽讛 诇讗 讛讜讛 拽专讗 诇讗讬住讜专 讜诪诪讬诇讗 砖专讬 讻诪讜 砖讛讜讗 讙讜驻讬讛 讻转讘 讗讞"讻 讜讗诐 讬砖 诇讛拽砖讜转 讛讻讬 拽砖讛 诇讗 诇讻转讜讘 讗诇讗 讘' 注专诇讬诐 讗诇讬讘讗 讚讞讝拽讬讛 讚讛讗 讻转讬讘 讛讻讗 诇讗 讬讗讻诇 讜诪讗讞专 砖谞讜讻诇 诇讗讜拽诪讬 诇讻诐 诇谞讟讜注 诇专讘讬诐 驻砖讬讟讗 砖诇讗 谞讟注讛 讜谞讗诪专 砖讘讗 诇讛转讬专 讘讛谞讗讛 砖讛专讬 砖讬谞讛 讛讻转讜讘 讻讗谉 讜讻转讘 诇讗 讬讗讻诇 讜讚讜"拽. (注讬讬谉 讘诪讛专砖"讗):





专砖"砖

[讙诪' 诪诪砖诪注 砖谞讗诪专 住拽讜诇 讬住拽诇 讛砖讜专 讗讬谞讬 讬讜讚注 砖讛讜讗 谞讘诇讛 讜谞讘诇讛 讗住讜专讛 讘讗讻讬诇讛 讻讜'. 拽"诇 谞讬诪讗 讚住讚"讗 讚住拽讬诇转讜 讝讜 讛讜讗 砖讞讬讟转讜 讜讻诪讜 讚讗诪专讬谞谉 讘讬讜诪讗 (专讬砖 讚祝 住讚) 讚讞讬讬转讜 诇爪讜拽 讝讜 讛讬讗 砖讞讬讟转讜. 讜诪讛"讟 注讙诇讛 注专讜驻讛 诪讟讛专讛 注专讬驻转讛 诪讬讚讬 谞讘诇讛 讻诪砖"讻 讛转讜住' 砖诐. 讜讻谉 讙讘讬 砖注讬专 讛诪砖转诇讞 诇诪"讚 砖诐 (住讝) 讚诪讜转专 讘讛谞讗讛 拽砖讛 讚诇讬砖转专讬 谞诪讬 讘讗讻讬诇讛 诪讛"讟 讚讗诪专谉. 讜讻谉 拽砖讛 讙讘讬 诪诇讬拽讛 诇诪讛 诇讗 谞讗诪专 讚讗祝 诇讝专 诇讗 转讗住专 诪砖讜诐 谞讘诇讛 讻诪讜 砖诪讟讛专讛 诪讬讚讬 讟讜诪讗讛 讜讻讚讗诪专 讘专 拽驻专讗 讘讬讘诪讜转 (住讜祝 讚祝 诇讘). 讜讚注 讚讛拽砖讛 诇讬 讞讻诐 讗讞讚 讚诇驻讬 讚诪住讬拽 讚诇讗 讬讗讻诇 讗转讗 诇砖讞讟讜 诇讗讞专 砖谞讙诪专 讚讬谞讜 讗"讻 诪谞"诇 讚谞住拽诇 讻讚讬谞讜 讗住讜专 讘讛谞讗讛 讚谞讬诪讗 讛讜讗讬诇 讚谞住拽诇 讻诪爪讜转讜 讗讬谉 诇讱 讚讘专 砖谞注砖讬转 诪爪讜转讜 讜诪讜注诇讬谉 讘讜 (讜讛转讜住' 讘砖诇讛讬 转诪讜专讛 (诇讙 讘) 讻转讘讜 讙诐 讘砖讗专 讗讬住讜专讬谉 讚讻讬讜谉 砖谞注砖讬转 诪爪讜转讜 讛诇讱 讗讬住讜专讬讛). 讜讛砖讘转讬讜 讚讗祝 讚讚专砖讬谞谉 诇讬讛 诇讛讬讻讗 讚砖讞讟讜 诪"诪 诇讗 注拽专讬谞谉 诇讬讛 诪驻砖讟讬讛 讚拽讗讬 注诇 谞住拽诇 诪诪砖. 讜讘讻转讜讘讜转 (诇讚) 讛讘讗转讬 讛专讘讛 讚讜讙诪讗讜转 诇讝讛 讘住"讚 注"砖. 讗讻谉 拽"诇 讚诇拽诪谉 (讻讜) 诇讗 诪爪讗 讛砖"住 专拽 讘' 讚讘专讬诐 砖讗住讜专讬谉 诇讗讞专 砖谞注砖讜 诪爪讜转谉 讜驻专讬讱 诇诪"讚 讘' 讻转讜讘讬谉 讛讘讗讬谉 讻讗讞讚 诪诇诪讚讬谉 诪讗讬 讗讬讻讗 诇诪讬诪专 讛诇讗 诪爪讬谞讜 注讜讚 砖诇讬砖讬 讜讛讜讗 砖讜专 讛谞住拽诇 讜讛"诇 讙' 讻转讜讘讬诐 讛讘讗讬诐 讻讗讞讚 讚诇讻"注 讗讬谉 诪诇诪讚讬谉 讻讚讗讬转讗 讘拽讚讜砖讬谉 (诇讛) 讜注讬讬谉 转讜讬"砖 讬讜诪讗 (住) 讚"讛 诪砖讜诐 讚诪讞诇拽讬 讘讬谉 拽讚砖讬诐 诇砖讗专 讗讬住讜专讬诐 讗讘诇 讛转讜住' 讘转诪讜专讛 砖讛讘讗转讬 诪讜讻讬讞 讚诇讗 诪讞诇拽讬 讘讝讛] :



专砖"讬 讚"讛 讜讗讬讝讛 讝讛. 讜诇讘住讜祝 诪拽诇讞 讜讗讞专 讻讱 诪砖讞讬专 讻讜'. 注"砖 讘讻专讬转讜转 讜讘驻讬专讜砖讜 砖讗讬谞讜 讻谉. 讜讻讘专 讛讜砖讙 诪讛转讜住' 讘讻讛"讙 讘驻讬专讜砖讜 (讘讞讜诇讬谉 诇讜):





讘谉 讬讛讜讬讚注

注址讚 砖讈侄讘旨指讗 专址讘旨执讬 注植拽执讬讘指讗 讜职诇执诪旨值讚. 讬砖 诇讛拽砖讜转 诇诪讛 诇讗 讝讬讻讛 讛拽讘"讛 讗转 砖诪注讜谉 讛注诪住讜谞讬 讘讝讜 讛讚专砖讛 讙诐 讻谉 诪讗讞专 砖讝讬讻讛讜 诇讚专讜砖 讻诇 讗转讬谉 砖讘转讜专讛?
讜谞专讗讛 诇讬 讘住"讚 砖谞注诇诪讛 讚专砖讛 讝讜 诪诪谞讜 讻讚讬 诇讝讻讜转讜 讘砖讻专 讛驻专讬砖讛 砖驻讬专砖 诪讚专砖讜转 砖诇 讻诇 讛讗转讬谉 讘讚讘专 讻讘讜讚讜 讬转讘专讱, 讜讻诪讜 砖讗诪专讜 诇转诇诪讬讚讬讜 '讻旨职砖讈值诐 砖讈侄拽旨执讘旨址诇职转旨执讬 砖讉指讻指专 注址诇 讛址讚旨职专执讬砖讈指讛, 讻旨指讱职 讗植谞执讬 诪职拽址讘旨值诇 砖讉指讻指专 注址诇 讛址驻旨职专执讬砖讈指讛'.
讗讜 谞专讗讛 诇讬 讘住"讚 专爪讛 讛拽讘"讛 诇讝讻讜转 讗转 专讘讬 注拽讬讘讗 讘讝讗转 讛讚专砖讛 砖讛讬讗 谞讚专砖转 诇讻讘讜讚 转诇诪讬讚讬 讞讻诪讬诐 讻讚讬 诇转拽谉 讘讝讛 讗转 注讜谉 砖谞讗转讜 砖讛讬讛 砖讜谞讗 诇转诇诪讬讚讬 讞讻诪讬诐 拽讜讚诐 砖诇诪讚 转讜专讛, 讜讻诪讜 砖讗诪专 专讘讬 注拽讬讘讗 诇拽诪谉 讻砖讛讬讬转讬 注诐 讛讗专抓 讛讬讬转讬 讗讜诪专 诪讬 讬转谉 诇讬 转诇诪讬讚 讞讻诐 讜讗砖讻谞讜 讻讞诪讜专 讜讻讜'.



讻旨职砖讈值诐 砖讈侄拽旨执讘旨址诇职转旨执讬 砖讉指讻指专 注址诇 讛址讚旨职专执讬砖讈指讛. 拽砖讛 讛讬讻谉 拽讬讘诇 讜讛诇讗 注讜讚谞讜 讞讬 讘注讜诇诐 讛讝讛 讜拽讘诇转 讛砖讻专 讛讜讗 讘注讜诇诐 讛讘讗? 讜注讜讚 讗讟讜 讛讜讗 讚讜专砖 注诇 诪谞转 诇拽讘诇 驻专住?
讜谞专讗讛 诇讬 讘住"讚 讚讗诪专讜 专讘讜转讬谞讜 讝"诇 (诪砖谞讛 讗讘讜转 讚, 讘) '砖职旨讉讻址专 诪执爪职讜指讛, 诪执爪职讜指讛' 讜诇讝讛 讛砖讻专 诪爪驻讬诐 讛爪讚讬拽讬诐 诇讻谉 讛讜讗 讞讜砖讘 讻讗砖专 讟专讞 诇讚专讜砖 转讬讘转 '讗侄转' 讛专讗砖讜谞讛 谞转谉 诇讜 讛拽讘"讛 砖讻专讜 砖讝讬讻讛讜 诇讚专讜砖 转讬讘转 '讗侄转' 讛砖谞讬转 讜讻谉 注诇 讝讛 讛讚专讱, 讜注诇 讝讛 讛砖讻专 拽讗诪专 '拽旨执讘旨址诇职转旨执讬 砖讉指讻指专 注址诇 讛址讚旨职专执讬砖讈指讛' 讜诪拽讜讛 砖讬拽讘诇 砖讻专 讙诐 讻谉 注诇 讛驻专讬砖讛 砖讬讝讻讛讜 讛砖诐 讬转讘专讱 诇讚专讜砖 讚讘专讬诐 讗讞专讬诐 讘讚讘专讬 转讜专讛.





讞讬讚讜砖讬 讞转"住

诪谞讬讬谉 砖诇讗 讬讜砖讬讟 讻讜' 讛讗 诇讻诇讘讬诐 砖专讬. 诇驻诪"砖 讛专诪讘"诐 讘驻"讟 诪讛' 诪诇讻讬诐 讚讗诪讛"讞 讚注讜祝 讗讬谉 讘"谞 谞讛专讙 注诇讬讜 讜讘讻"诪 诪砖诪注 诇讞讚 住讘专讗 讚砖专讬 诇讙诪专讬 讗"讻 讘驻砖讬讟讜转 讛"诇 诇讛拽砖讜转 讚讟注诪讗 讚诇驻谞讬 注讜专 讛讗 讚注讜祝 砖诪讜转专 诇讘"谞 诪讜转专 诇讛讜砖讬讟 转讬"诇 讚讗住讜专 讘讛谞讗讛 诇讬砖专讗诇 讜讬"诇 诪砖讜诐 讚讗讬讻讗 诇诪讬诪专 讚诪讜转专 讘讛谞讗讛 诪拽"讜 讚谞讘诇讛 砖诪讟诪讗 讘诪讙注 讜诪砖讗 讜诪讜转专 讘讛谞讗讛 讻诪"砖 诇注讬诇 拽"讜 讝讛 讘砖诐 诪讻讬诇转讗 诪砖讗"讻 讗诪讛"讞 讚讘讛诪讛 诇讗 砖讬讬讱 拽"讜 讝讛 讚诪讛 诇谞讘诇讛 砖诪讜转专 诇讘"谞 诪砖讗"讻 讗讘诪讛"讞 讚讘讛诪讛 讜讗"砖. 讜讛讗"砖 诪讛 砖讬诇"讚 讚拽讗诪专 讛讗 诇讻诇讘讬诐 砖专讬 讜诇讗 讗诪专 讘驻砖讬讟讜转 讟注诪讗 讚诇驻"注 讛讗 讘诇讗"讛 砖专讬 转讬"诇 讚讗住讜专 讘讛谞讗讛 讜讛讗"砖 讚讛讜诪"诇 讗讛"谞 讜讗砖诪注讬谞谉 讚讜拽讗 讚讘讛诪讛 讚砖讬讬讱 诇驻"注 讗住讜专 诇转转 讗讘诇 讚注讜祝 诪讜转专 诇讛讜砖讬讟 讚讻讬讜谉 讚讗讬谞讜 谞讜讛讙 讘讘"谞 砖专讬' 讘讛谞讗讛 诪拽"讜 讚谞讘诇讛 诇讻谉 诪拽砖讛 讛讗 诇讻诇讘讬诐 砖专讬 驻讬' 讚讛讗 讗讬讻讗 诇诪讟注讬 讚诇讬讻讗 讗诇讗 诪砖讜诐 诇驻"注 讜砖专讬' 诇讻诇讘讬诐 砖诇 谞讻专讬诐 讜讛讜讛 诇讬讛 诇讗砖诪讜注讬谞谉 讚讗驻讬' 诇讻诇讘讬诐 砖诇 谞讻专讬 诇讗 讬讜砖讬讟 诪砖讜诐 诇驻"注 讚讗住讜专 讘讛谞讗讛 诇谞讻专讬 讜谞讚注 砖谞讬讛诐. 讗"谞 讬"诇 讚拽讚讜拽 讛谞"诇 诇驻诪"砖 讛专诪讘"诐 讚诪驻专讻住转 讗住讜专 诇谞讻专讬 讗注"讙 讚砖专讬' 诇讬砖专讗诇 讜讗"讻 讗驻砖专 讚专' 谞转谉 讗讬讬专讬 讘诪驻专讻住转 讚诇讬讻讗 讗讬住讛"谞 诇讬砖专讗诇 讜讗驻讬' 讘讗讻讬诇讛 砖专讬' 讚讜诪讬' 讚谞讝讬专 讚砖专讬' 诇讛诪讜砖讬讟 讜讗住讜专 诇讜 讛"谞 讗讬讬专讬 讘讗诪讛"讞 讻讛"讙 讜砖驻讬专 讛讜爪专讱 诇讟注诪讗 讚诇驻"注 讜诪讛 诪拽砖讛 讗注"讻 诪拽砖讛 诪诇讻诇讘讬诐 砖诇 谞讻专讬' 讚讛"诇 诇讗砖诪讜注讬谞谉 专讘讜转讗 讚讗住讜专 诇转转讜 讗驻讬' 诇讻诇讘讜 砖诇 谞讻专讬 诪砖讜诐 诇驻"注 (讗诪谞诐 讻"讝 讗讬 谞驻讬拽 诪谞讘诇讛 讚讛讜讛 专拽 讙讬诇讜讬 诪讬诇转讗 讚讗讻讬诇讛 讘讻"诪 驻讬专讜砖讜 讛谞讗讛 讜讛"讛 诇讗讻讬诇讛 讚诇讙讘讬 讘"谞 讗讘诇 诇诪讗谉 讚讬诇讬祝 诪讗讜转讜 讗"讻 讗讬谉 砖讜诐 讛"讗 砖讬讛讬讛 讗住讘讛"谞 诇讘"谞 讜诇讬转讗 诇诪"砖 诇注讬诇 讚诇讻诇讘讬诐 砖诇 谞讻专讬 讗住讜专 讜拽"诇):


讜讛专讬 砖讜讛"谞 讻讜'. 驻专砖"讬 讚驻专讬讱 讘讬谉 诇讞讝拽讬' 讘讬谉 诇专"讗 讜讘讞讜诪砖 驻专砖"讬 诇讗 讬讗讻诇 诇砖讞讟讜 讗讞专 砖谞讙诪专 讚讬谞讜 讗讬谉 诇讬 讗诇讗 讘讗讻讬诇讛 讘讛谞讗讛 诪谞讬谉 转"诇 讜讘注诇 讛砖讜专 谞拽讬 讜讻' 讛专讗"诐 讛讬讬谞讜 讚诇讗 讻专"讗 讚诇专' 讗讘讜讛 诪诇讗 讬讗讻诇 诇讞讜讚 谞诪讬 讬讚注讬' 讗讬住讛"谞 注"砖 讜爪"注 讚诇讞讝拽讬' 谞诪讬 讬讚注讬谞谉 讗讬住讛"谞 诪诇讗 讬讗讻诇 讻讚诪讜讻讞 诪驻专砖"讬 讚砖诪注转讬谉 讚拽' 讛砖"住 讛讬讗 讙诐 诇讞讝拽讬' 讜讬"诇 讚诇讻讗讜专讛 讬"诇 讚诇拽"诪 拽' 讛砖"住 诇讞讝拽讬' 讚讛讗 讚讻转讬讘 诇讗 讬讗讻诇 诇讗 讬讛讗 讘讜 讛讬转专 讗讻讬诇讛 诇讗 讬讚注讬谞谉 诪诪谞讜 讛讬转专 讛谞讗讛 讗诇讗 讛"驻 诇讗 转注砖讛 讚讘专 诇讛转讬专讜 讘讗讻讬诇讛 讜讛讬讬谞讜 砖诇讗 讬讜注诇谞讜 砖讞讜讟转讜 讗讞专 砖谞讙诪专 讚讬谞讜 讚讗讬 诇讗 讛讜讛 讻转讜讘 讗诇讗 诇讗 讬讗讻诇 诪讬转讜专讗 诇讗 讛讜讛 诪讜拽诪讬谞谉 讗砖讞讟讜 诇讗讞专 砖谞讙诪专 讚讬谞讜 讗诇讗 讛讜讛 诪讜拽诪讬谞谉 诇讬讛 讗讘谉 驻拽讜注讛 讚讻讘专 讛讜转专 讘砖讞讬讟转 讗诪讜 讻诪讜 砖讛拽砖讛 转讜' 讘讘"拽 砖诐 讜诪"砖 讚诇诪住拽谞讗 谞讬讞讗 讛讬讬谞讜 诇讛讱 砖讬谞讜讬讬 讚拽讗诪专 讛砖"住 讛转诐 讗转 讘砖专讜 讗注"讙 讚注讘讚讬谞谉 讻注讬谉 讘砖专 讗讘诇 诇砖谞讜讬讬 拽诪讗 讚讗诪专 讗"讻 诇讬诪讗 拽专讗 诇讗 讬讛谞讛 注讻爪"诇 讚诇讛讻讬 讻转讬讘 诇讗 讬讗讻诇 诇讞讝拽讬' 诇讗 讬讛讗 讘讜 讛讬转专 讗讻讬诇讛 砖诇讗 讬砖讞讟谞讛 诇讛转讬专讜 讘讗讻讬诇讛 讜讗"讻 诇讗 讬讚注讬谞谉 讗讬住讜专 讛谞讗讛 讜诪讗讬 诪拽砖讛 讛砖"住 讜讬"诇 讚诪"诪 拽砖讛 诇专"诪 讚讗讬转 诇讬讛 讘谉 讟' 讗讬谞讜 谞讬转专 讘砖讞讬讟转 讗诪讜 讜专砖"讬 驻讬' 诇注讬诇 讘砖诪注转讬谉 讚讙诐 诇专"诪 讗诪专 讞讝拽讬' 诇诪诇转讬' 讜砖驻讬专 拽' 讙诐 诇讞讝拽讬' 讗诇讬' 讚专"诪 讗讱 专砖"讬 讘讞讜诪砖 驻讬' 讗诇讬' 讚讛诇讻转讗 讚拽讬"诇 讻专"讬 讚讘谉 驻拽讜注讛 谞讬转专 讘砖讞讬讟转 讗诪讜 讜讗"讻 诇讞讝拽讬' 诇拽"诪 拽' 讛砖"住 诇讻谉 驻讬' 讘讞讜诪砖 讚讘注讬' 讜讘注诇 讛砖讜专 谞拽讬 诇讗讬讛"谞:


砖诪注讜谉 讛注诪住讜谞讬 讛讬讛 讚讜专砖 讻诇 讗转讬诐 砖讘转讜专讛 讻讜'. 诪拽砖讬' 讛注讜诇诐 诪讚讜注 诇讗 驻讬专砖 讘讜讗讛讘转 讗转 讛' 讗诇拽讬讱 讙诐 讬诇"讚 讜讝讛 诇砖讜谉 驻讬专砖 诪砖诪注 砖讛讬讛 讬讜讚注 诇讚讜专砖讜 专拽 砖驻讬专砖 讜诇讗 专爪讛 诇讙诇讜转 讛讚讘专 讜谞诇注"讚 讚讜讚讗讬 讬讚注 讜讗讛讘转 讗转 讛' 讗诇拽讬讱 诇专讘讜转 转"讞 讗转 讛' 讛讟驻诇 诇讛' 讜讛诐 讛转"讞 讘诇"住 讗讱 讘讗转 讛' 讗诇拽讬讱 转讬专讗 诇讗 专爪讛 诇讙诇讜转 讚专砖 讝讛 讚讛谞讛 讗讬转 讬专讗讛 讬专讗转 注讜谞砖讬 讛注讛"讝 讗讜 讛注讛"讘 讜讝讛 专讜讘 注讘讜讚转 讗谞砖讬 讛注讜诇诐 讜讻诪讛 爪讚讬拽讬诐 讜讟讜讘讬诐 注讜讘讚讬诐 诪讞诪转 讬专讗讛 讻讝讛 讗讱 讝讛 讗讬谞讛 注讬拽专讬转 讻讬 讛注讬拽讜专 讘讙讬谉 讚讗讬讛讜 专讘 讜砖诇讬讟 讜讛讬讗 讬专讗转 专讜诪诪转讜 讜讙讚讜诇转讜 讬转"砖 讗砖专 诇讗 讬砖讬讙讜讛讜 讗谞砖讬 讛注讜诇诐 专讜讘诐 讻讻诇诐 讗诐 诇讗 讬专讗讜 诪注讜谞砖讜 讜诇讗 讬砖讬讙讜 讝讛 诇讗 讬注讘讚讜讛讜 讜讛谞讛 讛讬专讗讛 诪转"讞 讗讬谞讜 诪注讜谞砖讜 讻讬 讘诪讛 讻讞讜 讙讚讜诇 专拽 诪讞诪转 专讜诪诪讜转讜 讜讻讬 讛讜讗 专讗讜讬 诇讻讱 讻讬 讞讻诪转 讗诇拽讬' 讘拽专讘讜 讜讛谞讛 讗诐 谞专讘讛 诪拽专讗 讗转 讛' 讗诇拽讬讱 转讬专讗 诇专讘讜转 转"讞 诪住转诪讗 讛讬专讗讜转 砖讜讬诐 讻讬 讛讬讻讬 讚讬专讗转 转"讞 讛讬讗 讬专讗转 讛转专讜诪诪讜转讜 讛"谞 讬专讗转 讛讘讜专讗 讬转"砖 讜诇讗 专讘讬诐 讬讞讻诪讜 诇讬专讗 讻讱 讜讬注讝讘讜 讬专讗转诐 讛注讜谞砖讬讬 讛拽讜讚诪转 讻讬 讬诪讗住讜 讘讛 讜讗诇 讬专讗转 讛专讜诪诪讜转 诇讗 讬讙讬注讜 注"讻 讛住转讬专 讛讚讘专 讜驻讬专砖 讚诇讗 诇讬驻讜拽 诪谞讬' 讞讜专讘讗 讻诪讜 砖谞讻砖诇讜 转诇诪讬讚讬 讗谞讟讬讙谞讜住 讗讬砖 住讜讻讜 讻讬讚讜注 讗诪谞诐 专"注 砖讘讗 讜讛讬讛 注"讛 讙讚讜诇 讜砖讜谞讗 讞讻诪讬诐 讜注诇讛 诇诪讚专讙讛 讻"讻 讙讚讜诇讛 讗"讻 诪诪谞讜 讬专讗讜 讜诇讗 讬转讬讗砖讜 注讜讚 讗诐 诇讗 讛讙讬注讜 注转讛 诇讬专讗讛 讛讗诪讬转讬转 讜诇讗 讬注讝讘讜 注讘讜讚转诐 讗转 讛' 讘砖讘讬诇 讝讛 讜讬诇讻讜 讘讛讚专讙讛 注讚 砖讬讙讬注讜 讜讬诇诪讚讜 拽"讜 诪专"注 讜讛讜讗 讛讬讛 诇讗讜转 讜诪讜驻转 诇讻诇 注讘讚讬 讛' 注"讻 讛讜讗 讚专砖 讘专讘讬诐 诇专讘讜转 转"讞 注诇 讛讻讜讜谞讛 讛谞"诇 讜讚讜拽:


讻砖诐 砖拽讘诇转讬 砖讻专 注诇 讛讚专讬砖讛. 驻讬' 砖拽讘诇 砖讻专讜 讘诪讛 砖讚专砖 讗转 讗' 讝讻讛 诇讚专讜砖 讙诐 讛砖谞讬 讜讘讝讻讜转 讛砖谞讬 讝讻讛 诇砖诇讬砖讬 讜讻谉 讻诇诐 讻讬 砖讻专 诪爪讜讛 诪爪讜讛 讜讘讝讻讜转 讛讗讞专讜谉 砖讚专砖 讝讻讛 诇驻专讜砖 诪讗转 讛' 砖诇讗 谞讻砖诇 诇专讘讜转 讛讚讜诪讛 诇讛' 讞"讜 讜诪住转诪讗 讬拽讘诇 砖讻专 注诇 讛驻专讬砖讛 诪爪讜讛 讗讞专转 讻诪讜转讛 讜讘讚专讜砖 讛讗专讻转讬 注讜讚:


讜讛专讬 注专诇讛. 注诪"砖 诇拽诪谉 讗讬"讛 讙讘讬 诇讗 诇讻转讜讘 专讞诪谞讗 诇讗 讬讗讻诇 讜诇讗 诇讘注讬 诇讱 注"砖 诪"砖 讗讬"讛 讘讝讛 砖讬讬讱 诇讻讗谉:





驻谞讬 讬讛讜砖注

讘驻讬专砖"讬 讘讚"讛 诇诪讗讬 讛诇讻转讗 讗讬转拽砖 讜讻讜' 讜讗讬 讻专"诪 住"诇 讗讬爪讟专讬讱 诇讛拽讚讬诐 讜讻讜' 注讻"诇. 讜诇讻讗讜专讛 拽砖讛 讚讛讗 诇注讬诇 讗诪专讬谞谉 讘驻砖讬讟讜转 讘砖诇诪讗 诇专"诪 诪讚讗讬爪讟专讬讱 讜讻讜' 讜诇讗 讗诪专讬谞谉 讚讗讬爪讟专讬讱 诇讛拽讚讬诐 讜诇驻诪"砖 砖诐 讘诪拽讜诪讜 讗"砖 讚讜讚讗讬 诇注讬诇 讚诇讗 诪住讬拽 讗讚注转讬讛 诪讚专砖讗 讚诇讗 讜讻讜' 讻讚驻专讬砖讬转 讚注"讻 诇专讘讬 讗讘讛讜 诇讬转 诇讬讛 讗诐 讻谉 诇讗 讗讬爪讟专讬讱 谞诪讬 诇讛拽讚讬诐 讻诪"砖 讛转讜住驻讜转 诇注讬诇 讚诪住讘专讗 讛讜讬 讬讚注讬谞谉 讜讻讚驻专讬砖讬转 谞诪讬 讛转诐 诪砖讗"讻 讛讻讗 诇讞讝拽讬讛 诪爪讬谞谉 诇诪讬诪专 砖驻讬专 讚谞转讬谞讛 讚讻讜转讬 讗讬爪讟专讬讱 诇讗驻讜拽讬 诪讚专砖讗 讚诇讗 讜讻讜' 讜讗讻转讬 讗讬 讛讜讬 讻转讬讘 谞转讬谞讛 诇讞讜讚 讘讬谉 讘讙专 诇诪爪讜讛 讘讬谉 讘讻讜转讬 诇讛转讬专讗 讘注诇诪讗 诇讗 讛讜讬 讬讚注讬谞谉 诪住讘专讗 讗诇讗 诇讛拽讚讬诐 谞转讬谞讛 讚讙专 诇谞转讬谞讛 讚讻讜转讬 讗讘诇 诇讛拽讚讬诐 谞转讬谞讛 讚讙专 诇诪讻讬专讛 讚讻讜转讬 诇讗 讛讜讬 讬讚注讬谞谉 讜讗讬爪讟专讬讱 谞诪讬 讗讜 诇讛拽讚讬诐 讻谞"诇 谞讻讜谉 讜讚讜"拽:


讘转讜住' 讘讚"讛 讜讗讘专 诪谉 讛讞讬 诇讘"谞 转讬诪讗 讻讬讜谉 讚讘讗诪"讛 砖诇 讻讜转讬 讗讬讬专讬 讻讚讗诪专 讘驻"拽 讚注讻讜"诐 讜讻讜' 注讻"诇 讜讻转讘 诪讛专砖"讗 讝"诇 讚讘驻"拽 讚注讻讜"诐 诇讗 谞诪爪讗 诪驻讜专砖 讚讗讬讬专讬 讘砖诇 讻讜转讬 讜讻讜' 注"砖. 讜诇讗 讬讚注谞讗 诪讗讬 诪住驻拽讗 诇讬讛 讚讛讗 讻讬讜谉 讚诪讞诇拽 讛转诐 讚讗讬讬专讬 讚讜拽讗 讘讚拽讗讬 讘转专讬 注讘专讬 讚谞讛专讗 讗诐 讻谉 诪诪讬诇讗 诪讜讻讞 讚讗讬讬专讬 讘砖诇 讻讜转讬 讜讗诐 讻谉 诇讬讻讗 诇驻谞讬 注讬讜专 讗诇讗 讛讬讻讗 砖讗讬谉 讛讻讜转讬 讬讻讜诇 诇讬讟诇讜 诪注爪诪讜 诪砖讗"讻 讗讬 讗讬讬专讬 讘砖诇 讬砖专讗诇 砖谞讜转谉 诇讜 讘诪转谞讛 诇讗 砖讬讬讱 诇讞诇拽 讘讻讛"讙 讚讗驻讬诇讜 讘诇讗讜 转专讬 注讘专讬 讚谞讛专讗 砖讬讬讱 诇驻谞讬 注讬讜专 讘诪讛 砖讛讬砖专讗诇 谞讜转谞讜 诇讜 讘诪转谞讛 讚讗诇"讻 诇讗 讛讬讛 诇讜拽讞讜 讛讻讜转讬 诪注爪诪讜 讘注"讻 砖诇 讬砖专讗诇 讜讝讛 讘专讜专 讜讘注讬拽专 拽讜砖讬讬转 讛转讜住' 砖转讬专讜爪诐 谞专讗讛 讚讞讜拽 谞"诇 诇讬讬砖讘 讙诐 讻谉 注诇 讛讚专讱 砖讻转讘转讬 讚讛诪拽砖讛 讚讛讻讗 诇讗 住"讚 讛讗讬 砖谞讜讬讗 讚驻"拽 讚注讻讜"诐 讚拽讗讬 讘转专讬 注讘专讬 讚谞讛专讗 讻讚住"讚 讚讛诪拽砖讛 讘驻"拽 讚注讻讜"诐 讜讗诐 讻谉 注"讻 诪砖诪注 诇讬讛 讚讗讬讬专讬 砖讛讬砖专讗诇 谞讜转谉 诇讜 讘诪转谞讛 讚讗诇"讻 讗诇讗 讘讗诪"讛 砖诇 讛讻讜转讬 注爪诪讜 讗讬讬专讬 讛讗 诇讗 砖讬讬讱 诇驻谞讬 注讬讜专 讻讬讜谉 砖讬讻讜诇 诇讬讟诇讜 诪注爪诪讜 讗注"讻 砖谞讜转谉 诇讜 讘诪转谞讛 讚讜讚讗讬 讗讬讻讗 诇驻谞讬 注讬讜专 讻讚驻专讬砖讬' 讜谞讛讬 讚讛诪拽砖讛 讚讘驻"拽 讚注讻讜"诐 讛讜讬 住"诇 讚讗讬讬专讬 讘砖诇 讛讻讜转讬 讛讬讬谞讜 诪砖讜诐 讚诇讗 诪砖诪注 诇讬讛 诇讗讜拽诪讬 讘讬砖专讗诇 讛谞讜转谉 诇讜 讘诪转谞讛 讜诇注谞讬谉 诪讻讬专讛 诇讗 砖讬讬讱 讻诇诇 诇' 诇讗 讬讜砖讬讟 讗注"讻 讚讗讬讬专讬 讘砖诇 讛讻讜转讬 讗讘诇 讛诪拽砖讛 讚讛讻讗 讚拽讗讬 谞诪讬 讗诇讬讘讗 讚专讘讬 讗讘讛讜 讚讬诇讬祝 诪谞讘讬诇讛 讜诇讬转 诇讬讛 讚专砖讗 讚诇讗 转讞谞诐 讗诇讬讘讗 讚专"诪 讻讚驻专讬砖讬转 讜讗诐 讻谉 注"讻 诪砖诪注 诇讬讛 诇讗讜拽诪讗 讘讬砖专讗诇 砖谞讜转谉 诇讜 讘诪转谞讛 讜诪拽砖讛 砖驻讬专 讜讛讗 讚诇讗 诪砖谞讬 讘讙诪专讗 讚讗讬讬专讬 讘转专讬 注讘专讬 讚谞讛专讗 讜讘砖诇 讛讻讜转讬 讛讬讬谞讜 诪砖讜诐 讚拽讜砖讟讗 讚诪讬诇转讗 诪砖谞讬 讚讘诇讗"讛 驻砖讬讟讗 诇谉 讚讗诪"讛 诪讜转专 讘讛谞讗讛 讜诇讗 诪讬讬转讬 讛讗 讚专讘讬 谞转谉 讗诇讗 诇讗诇讜诪讬 讛拽讜砖讬讗 讻谞"诇 谞讻讜谉 讜讚讜"拽:


讘讙诪' 讜讛专讬 砖讜专 讛谞住拽诇 讜讻讜' 讟注诪讗 讚讻转讬讘 讜讘注诇 讛砖讜专 谞拽讬 讚讗讬 诪诇讗 讬讗讻诇 讜讻讜'. 讜诇讬讻讗 诇诪讬诪专 讚讗讬 诪诇讗 讬讗讻诇 诇讞讜讚 诇讗 讛讜讬 讬讚注讬谞谉 讗讬住讜专讗 讘砖转讟讜 诇讗讞专 砖谞讙诪专 讚讬谞讜 讗诇讗 讛讜讬 诪讜拽讬 诇讛 讘住拽诇讬讛 诪讬住拽诇 讜诇讗讬住讜专 讛谞讗讛 诇讞讜讚 讗转讬 讛讗 诇讬转讗 讚讗诐 讻谉 诇讬讻转讜讘 专讞诪谞讗 诇讗 讬讛谞讛 讗讬 谞诪讬 诇讗 讬讗讻诇 讗转 讘砖专讜 诇"诇 讻讚诪住讬拽 讛砖"住 讘驻' 砖讜专 砖谞讙讞 注"砖 讜注"砖 讘讞讬讚讜砖讬谞讜 讘讗专讬讻讜转:


讘驻讬专砖"讬 讘讚"讛 讜诇讗 讬爪讘注 讻讙讜谉 讘拽诇讬驻讬 讗讙讜讝讬诐 讻讜' 讜讘讚"讛 讜诇讗 讬讚诇讬拽 讘讛谉 讻讙讜谉 讘砖诪谉 砖诇 注专诇讛 注讻"诇. 谞专讗讛 讚讻讜讜谞转讜 讘讻诇 讝讛 讚讚讜拽讗 讘讛谞讱 讚讚专讱 讛谞讗转谉 讘讻讱 砖注讜诪讚讬谉 诇讻讱 诪砖讗"讻 讘砖讗专 驻讬专讜转 讛注讜诪讚讬谉 诇讗讻讬诇讛 讗"讗 诇讗讜拽诪讬 专讬讘讜讬 讚拽专讗 诇注谞讬谉 爪讘讬注讛 讜讛讚诇拽讛 讚诪讬拽专讬 砖诇讗 讻讚专讱 讛谞讗转谉 讜诪砖诪注 诇拽诪谉 讚祝 讻"讚 注"讘 讚诇诪讗讬 讚拽讬"诇 讘讻诇 讛讗讬住讜专讬谉 讗讬谉 诇讜拽讬谉 讗诇讗 讚专讱 讛谞讗转谉 讚讗驻讬诇讜 讗讬住讜专 讚讗讜专讬讬转讗 诇讬讻讗 诪讚砖讬讬祝 专讘讬谞讗 诇讘专转讗 讘讙讜讛专拽' 讚注专诇讛 讗祝 砖诇讗 讘诪拽讜诐 住讻谞讛 诇诇讬砖谞讗 讘转专讗 讚拽讗"诇 诪讬讚讬 讚专讱 讛谞讗转讜 拽注讘讬讚谞讗 诪讬讛讜 讘讬专讜砖诇诪讬 讚注专诇讛 驻"讙 讗讬转讗 诇讛讚讬讗 讚砖诇讗 讻讚专讱 讛谞讗转谉 讘注专诇讛 谞讛讬 讚诇讗讜 诇讬讻讗 注砖讛 诪讬讛讗 讗讬讻讗 诇讻"注 讜谞专讗讛 讚诪驻专砖 爪讘讬注讛 讜讛讚诇拽讛 讚讛讻讗 砖诇讗 讻讚专讱 讛谞讗转讜 讜注专诇转诐 注专诇转讜 诇讗 诪砖诪注 讚讗转讗 诇诇讗讜 讗诇讗 诇注砖讛 讜注讬讬谉 诪"砖 讛转讜住' 讘讝讛 讘驻' 讛讙讜讝诇 拽诪讗 讚祝 拽"讗 诪讬讛讜 谞转讬讬砖讘 诇讬 诇驻"讝 诪讗讬 讚拽砖讬讗 诇讛讜 诇转讜住驻讜转 砖诐 讚诇诪讗讬 讚拽讬"诇 讻专讘讬 讬讛讜砖注 讚讗讬谉 住讜驻讙讬谉 注诇 诪砖拽讬谉 砖诇 注专诇讛 讗诇讗 讘讬讜爪讗 诪讝讬转讬诐 讜注谞讘讬诐 讻讚讗讬转讗 诇拽诪谉 讚祝 讻"讛 讗诐 讻谉 诪讗讬 住讘专讗 讗讬讻讗 诇讗住讜专 讘爪讘讬注讛 讜讛讚诇拽讛 讟驻讬 诪讘诪砖拽讬谉 讛讬讜爪讗' 诪讛驻讬专讜转 讜诇诪讗讬 讚驻专讬砖讬转 谞讬讞讗 讚驻讬专讜转 讛注讜诪讚讬谉 注讬拽专 诇讗讻讬诇讛 诪砖拽讬谉 讚讬讚讛讜 诪讬拽专讬 砖诇讗 讻讚专讱 讛谞讗转谉 诪砖讗"讻 讛讻讗 讗讬讬专讬 讻讚专讱 讛谞讗转谉 讻讚驻专讬砖讬转 讜讗讬 诇砖讬讟转 讛讬专讜砖诇诪讬 砖讛讬讗 砖讬讟转 专"转 讘驻' 讛讙讜讝诇 讚爪讘讬注讛 讜讛讚诇拽讛 讛讬讬谞讜 砖诇讗 讻讚专讱 讛谞讗转谉 谞诪讬 诇讗 拽砖讛 诪讬讚讬 诪诪砖拽讬谉 讚讘诪砖拽讬谉 谞诪讬 诪砖诪注 讚诇讻"注 讗讬讻讗 注砖讛 讗祝 注"讙 讚讗讬谉 诇讜拽讬谉 讜讛讬讬谞讜 诪砖讜诐 讟注诐 讻注讬拽专 讻诪讜 砖诪拽砖讬谉 讛转讜住' 诇拽诪谉 讚祝 讻"讚 注"讘 讜砖诐 讬讘讜讗专 讘注讝讛"讬 讘讗专讬讻讜转 讜讚讜"拽:


讘转讜住' 讘讚"讛 诪谞讬谉 砖诇讗 讬爪讘注 讜讻讜' 讜讻谉 讛讚诇拽讛 住"讚 讚砖专讬讗 讻讬讜谉 砖讛讜讗 讚专讱 讘讬注讜专讜 讜讻讜' 注讻"诇. 讜讛讬讬谞讜 诪砖讜诐 讚讘住讜祝 诪住' 转诪讜专讛 拽讞砖讬讘 诇注专诇讛 讘讛讚讬 谞砖专驻讬谉 讜注"砖 讘驻专砖"讬 砖讻转讘 讚讙诪专 诇讛 诪讻诇讗讬诐 讜讻转讘讜 砖诐 讛转讜住' 讘砖讬讟转 专砖"讬 讚讛讬讬谞讜 讚注专诇讛 讗讬转拽砖 诇讻诇讗讬诐 讜讻转讘 讘注诇 转讜住' 讬"讟 砖诐 讚诇讗 讘讬讗专讜 讛转讜住' 诪拽讜诐 讛讛讬拽砖 讜讘讗诪转 讬砖 诇转诪讜讛 讚讻诪讛 驻住讜拽讬诐 诪驻住讬拽讬谉 讘讬谉 驻' 讻诇讗讬诐 诇注专诇讛 讜注讜讚 讚讻诇讗讬诐 讚讗讜转讛 驻专砖讛 讛讬讬谞讜 讻诇讗讬 讝专注讬诐 讚砖专讬讬谉 讘讗讻讬诇讛 讜讻"砖 讘讛谞讗讛 讜注诇 诪讛 砖驻讬专砖 讛转讬"讟 砖诐 讘讻讜讜谞转 专砖"讬 讚讬诇讬祝 注专诇讛 讘诪讛 诪爪讬谞讜 诪讻诇讗讬诐 讬砖 诇转诪讜讛 讚讜讚讗讬 讗讬讻讗 诇诪讬驻专讱 诪讛 诇讻诇讗讬诐 砖讗讬住讜专谉 讗讬住讜专 注讜诇诐 讜转讚注 讚讗诇转"讛 讗诪讗讬 诇讗 讬诇驻讬谞谉 注专诇讛 诪讻诇讗讬诐 讚诇讬转住专 讗祝 砖诇讗 讻讚专讱 讛谞讗转谉 讜讛讗 讜讚讗讬 诇讬转讗 讻讚讗讬转讗 诇讛讚讬讗 诇拽诪谉 讚祝 讻"讚 注"讘 讜讻"砖 讚讬砖 诇讛拽砖讜转 讻谉 诇驻讬专讜砖 讛转讜住' 砖诐 讘砖讬讟转 专砖"讬 讚讛拽讬砖讗 讛讜讗 讜拽讬"诇 讗讬谉 讛讬拽砖 诇诪讞爪讛 讜诇讜诇讬 驻专砖"讬 讜转讜住驻讜转 砖诐 讛讬讛 谞"诇 讚讛讗 讚拽讬"诇 注专诇讛 讘砖专讬驻讛 讛讬讬谞讜 诪砖讜诐 讛讗讬 拽专讗 讙讜驻讗 讚讗讬爪讟专讬讱 诇诪讬住专 讛讚诇拽讛 讜讗讬 住"讚 讚注专诇讛 诪讛谞拽讘专讬谉 诇讗 讗讬爪讟专讬讱 诇诪讬住专 讛讚诇拽讛 讻讬讜谉 讚讗驻讬诇讜 讗驻专谉 讗住讜专 讻讚驻专讬砖讬转 诇注讬诇 专讬砖 驻讬专拽讬谉 讚诪讚讗讜专讬讬转讗 讗住讜专 讗诇讗 注"讻 讚注专诇讛 诪讛谞砖专驻讬谉 讻谉 谞专讗讛 诇讬 讜注讬讬谉 讘住诪讜讱:


讘讚"讛 诇讻诐 诇诪讛 诇讬 讛拽砖讛 讛专"讬 诪拽讜专讘讬诇 讜讻讜' 讜诇讛讚诇拽讛 讗讬谉 拽专讗 诇讗住讜专 讜讻讜' 注讻"诇. 讜注讬讬谉 讘诪讛专砖"诇 讜诪讛专砖"讗 讝"诇 讜诇讻讗讜专讛 讚讘专讬 诪讛专砖"诇 讝"诇 谞讻讜谞讬诐 诇转专抓 拽讜砖讬讬转 讛专"讬 诪拽讜专讘讬诇 讜讻"讻 诪讜专讬 讝拽讬谞讬 讝"诇 讘住' 诪讙讬谞讬 砖诇诪讛 注"砖 讗诪谞诐 诇诪讗讬 讚驻专讬砖讬转 讘住诪讜讱 讘诇讗"讛 诇讗 拽砖讛 诪讬讚讬 讚诇讗 砖讬讬讱 诇讜诪专 讚诇讛讚诇拽讛 讗讬谉 拽专讗 诇讗住讜专 讚讗讬 诇驻专砖"讬 讘转诪讜专讛 讗讜 诇驻讬专讜砖 讛转讜住' 讚讬诇驻讬谞谉 诪讻诇讗讬诐 讗诐 讻谉 诪住讘专讗 讬砖 诇讗住讜专 讛讚诇拽讛 讻诪讜 讘讻诇讗讬诐 讚讗住讜专讬谉 诇讙诪专讬 讜讗驻讬诇讜 砖诇讗 讻讚专讱 讛谞讗转谉 诪砖讜"讛 讗讬爪讟专讬讻讜 讛谞讱 驻专讟讬 讚诇讗 谞讬诇讬祝 诇讙诪专讬 诪讻诇讗讬诐 讜诇讗讬讚讱 住讘专讗 砖讻转讘转讬 诪住讘专讗 讚诇讗 讬讚注讬谞谉 讚注专诇讛 诪讛谞砖专驻讬谉 讗诇讗 诇讘转专 讚讻转讬讘讬 讻诇 讛谞讱 拽专讗讬 讜讗讬爪讟专讬讱 诇诪讬住专 讛讚诇拽讛 讜讗诐 讻谉 讗讬 诇讗讜 讛谞讱 拽专讗讬 讛讜"讗 讚注专诇讛 诪讛谞拽讘专讬谉 讜诪诪讬诇讗 讚讗住讜专 诇讛讚诇讬拽 讚讗驻讬诇讜 讗驻专谉 讗住讜专 讜诇砖讬讟转 专砖"讬 讜转讜住' 讚转诪讜专讛 诇讗 拽砖讬讗 谞诪讬 拽讜砖讬讬转 诪讛专砖"诇 讗诇讬讘讗 讚讞讝拽讬讛 诇讗 诇讬讻转讜讘 诇讗 讬讗讻诇 讜诇讗 诇讻转讜讘 诇讻诐 讚讛讗 讘诇讗"讛 讛讜"讗 讚讗住讜专 讘讛谞讗讛 诪讛拽讬砖讗 讚讻诇讗讬诐 讜注"诇 讚讻讬讜谉 讚讻转讬讘 讬讛讬讜 诇讻诐 讜讬讛讬讜 诪砖诪注 讘讛讜讜讬讬转谉 讬讛讬讜 讻讚讗诪专讬谞谉 讘住诪讜讱 诇注谞讬谉 砖专爪讬诐 讜讘驻专拽 讛讙讜讝诇 拽诪讗 讚祝 拽"讗 诇注谞讬谉 砖讘讬注讬转 讚诪讛"讟 讗住讜专 诇爪讘讜注 讗诐 讻谉 讗讬爪讟专讬讱 谞诪讬 诇讬讻转讜讘 诇讻诐 诇讛转讬专讗 讜讛砖转讗 讚讻转讬讘 诇讻诐 诇讛转讬专讗 讗讜 讻诇 讛谞讱 拽专讗讬 诇讗讬住讜专讗 注"讻 诪讜拽诪讬谞谉 诇讬讛讬讜 诇讚专砖讗 讗讞专讬转讬 讻讚讗讬转讗 讘住讬驻专讬 讚驻讬专讜转 注专诇讛 讗住讜专讬谉 诇注讜诇诐 讗祝 诇讗讞专 砖诇砖 砖谞讬诐 讜讘诇讗"讛 谞诪讬 讗讬谉 讻"讻 拽讜砖讬讗 诇讞讝拽讬讛 诇诪讗讬 讚讻转讘讜 讛转讜住' 诇注讬诇 讚讞讝拽讬' 讜讚讗讬 转谞讗讬 讛讬讗 讗"讻 讛讗讬 讘专讬讬转讗 讚讜注专诇转诐 讗转讬 讚诇讗 讻讞讝拽讬讛 讜诪拽专讗讬 讚讜注专诇转诐 谞诪讬 诇讗 拽砖讬讗 讚讻诪讛 转谞讗讬 诪讜拽讬 诇讻诇 讛谞讱 拽专讗讬 诇讚专砖讗 讗讞专讬转讬 讻讚讗讬转讗 讘住讬驻专讬 诇注谞讬谉 拽诇讬驻讬谉 讜讙专注讬谞讬谉 讜讻讚讗讬转讗 谞诪讬 讘讬专讜砖诇诪讬 讘专讬砖 驻"拽 讚注专诇讛 注"砖:





诪专讗讬转 讛注讬谉

注讚 砖讘讗 专讘讬 注拽讬讘讗 讜诇讬诪讚 讗转 讛' 讗诇讛讬讱 转讬专讗 诇专讘讜转 转"讞. 讗驻砖专 诇讜诪专 讘住讙谞讜谉 讗讞专 诪诪讛 砖讻转讘转讬 讝讗转 诇驻谞讬诐. 讜讛讜讗 讚讛谉 拽讚诐 讛讬讜 讬专讗讬诐 诇专讘讜转 砖讜诐 讚讘专 讗爪诇 讬专讗转 讛' 讜讙诐 诇转"讞 讛讬讜 讬专讗讬诐 诇专讘讜转 讻讬 诇讜 讗讚诐 讛讜讗 讛转"讞 讜诪讛 讬爪讚拽 讗谞讜砖 注诐 讗诇. 注讚 砖讘讗 专讘讬 注拽讬讘讗 讘讗诪讘讜讛讗 讙讚讜诇讛 驻转讞 讘讻"讚 讗诇祝 转诇诪讬讚讬诐 讜讻诇 讛注诐 讬专讗讬诐 诪诪谞讜 讜诪讻讘讚讬诐 讗讜转讜 讜诪讝讛 谞诪砖讱 讚砖讜诪注讬诐 诇拽讜诇讜 诇拽讬讜诐 讛转讜专讛. 讗讝 谞转讙诇讛 诇诪驻专注 讚诪讛 砖爪讬讜讛 讛' 诇讬专讗 诪讛转"讞 讜诇讻讘讚诐 讗讬谞讜 诪砖讜诐 讻讘讜讚 注爪诪谉 砖诇 讛讞讻诪讬诐 讻讚讬 砖讬拽砖讛 讘注讬谞讬谞讜 诪讛 讗讚诐 诇讛讞砖讬讘讜 讞"讜 讘讙讚专 专讘讜谉 讛注讜诇诐 讜诇讬专讗 诪诪谞讜. 讗讻谉 诪讛 砖爪讬讜讛 诇讬专讗 诪讛转"讞 讜诇讻讘讚讜 讛讜讗 诇讻讘讜讚讜 讜诇讻讘讜讚 讛转讜专讛 讻讬 讻讗砖专 讬讛讬讛 讻讘讜讚 讜诪讜专讗 诇转"讞 讘讝讛 转转拽讬讬诐 讛转讜专讛 讻讬 讛讜讗 讬讝讛讬专 诇注诐 讜讚讘专讬讜 谞砖诪注讬诐 讜讬讛讬讛 拽讬讜诐 讛转讜专讛 讜讗"讻 讛诪讜专讗 讜讻讘讜讚 讛转"讞 讛讜讗 讘砖讘讬诇 讛转讜专讛 注爪诪讛 讜讝讛讜 诪讜转专 讙诪讜专. 讜讝讛 专诪讝 注讚 砖讘讗 专讘讬 注拽讬讘讗 讘讗诪讘讜讛讗 讙讚讜诇讛 讘讻"讚 讗诇祝 转诇诪讬讚讬诐 讜转讛讬 诇讞专讚转 讗诇讛讬诐 讚讻诇诐 讬专讗讬诐 诪诪谞讜 讜讚讘专讬讜 谞砖诪注讬诐 讗讝 谞转讙诇讛 讚诪讛 砖爪讬讜讛 讛' 诇诪讜专讗 讜讻讘讜讚 转"讞 讛讜讗 讘砖讘讬诇 讛转讜专讛 讜拽讬讜诪讛 诇讗 讘砖讘讬诇 讻讘讜讚 讛转"讞 注爪诪讜 讜诇讻谉 讚专砖 讗转 讛' 讗诇讛讬讱 转讬专讗 诇专讘讜转 转"讞 诇讻讘讜讚 讛转讜专讛 注爪诪讛. 讜讗讞专 砖讛讜讚讬注谞讜 专讘讬 注拽讬讘讗 谞转讬砖讘 诇谞讜 注谞讬谉 讝讛 讚讻讘讜讚 讜诪讜专讗 转"讞. 讜讚专讱 爪讞讜转 讗驻砖专 讗讬砖 讘注专 诇讗 讬讚注 讜讻住讬诇 诇讗 讬讘讬谉 讗转 讝讗转 讻诇讜诪专 注转讛 讬讚注谞讜 诪讛 诪爪讜讛 讝讜 讚诪讜专讗 转"讞. 讜讻住讬诇 诇讗 讬讘讬谉 讗转 讚讻转讬讘 讗转 讛' 讗诇讛讬讱 诇专讘讜转 讛转"讞 讻讬 讗转 讝讗转 诪砖讜诐 讛转讜专讛 砖谞拽专讗转 讝讗转 讜诇讗 诪砖讜诐 讛转"讞 注爪诪讜 讻讬 讗诐 讛讬讛 谞讜转谉 诇讘 讛讬讛 诪讘讬谉 讚诇讗 诪砖讜诐 讛转"讞 注爪诪讜 爪讬讜讛 讛' 诇讻讘讚讜 讜诇讬专讗 诪诪谞讜 讻讬 讗诐 诇讻讘讜讚 讛转讜专讛 砖注讬"讝 转转拽讬讬诐 讛转讜专讛 讜注诪"砖 讗谞讬 讘注谞讬讬 讘拽讜谞讟谞专讬住 讻讻专 诇讗讚谉 讚祝 拽"驻 讘住"讚 讜讘拽讜谞讟专讬住 讝讛 讘拽诪讗 注诇 讚祝 诪"讗 讘注讝专 诪砖讚讬:





驻转讞 注讬谞讬诐

讻讚转谞讬讗 砖诪注讜谉 讛注诪住讜谞讬 讜讗诪专讬 诇讛 谞讞诪讬讛 讛注诪住讜谞讬 讛讬讛 讚讜专砖 讻诇 讗转讬诐 讜讻讜'. 讘讬专讜砖诇诪讬 驻"讟 讚讘专讻讜转 讗诪专讜 谞讞诪讬讛 讛注诪住讜谞讬 砖诪砖 讗转 专' 注拽讬讘讗 砖谞讬诐 讜注砖专讬诐 砖谞讛 讜诇诪讚讜 讗转讬谉 讜讙诪讬谉 专讘讜讬讬谉 讗讻讬谉 讜专拽讬谉 诪讬注讜讟讬诐 讗"诇 诪讛讜 讛讛谉 讚讻转讬讘 讗转 讛' 讗诇讛讬讱 转讬专讗 讗"诇 讗讜转讜 讜讗转 转讜专转讜 注讻"诇 讜专讗讛 讘注讬谞讬讱 讛讛驻专砖 砖讬砖 讘讬谉 讛讬专讜砖诇诪讬 诇转诇诪讜讚讬谉:


讻讬讜谉 砖讛讙讬注 诇讗转 讛' 讗诇讛讬讱 转讬专讗 驻讬专砖. 诪拽砖讬诐 讗诪讗讬 诇讗 驻讬专砖 讘驻' 讜讬专讗讜 讛注诐 讗转 讛'. 讜讗驻砖专 讚讛讬讛 讚专讬砖 专讘讜讬 诇诪砖讛 专讘讬谞讜 注"讛 注诇 讚专讱 砖讗诪专 讜讬讗诪讬谞讜 讘讛' 讜讘诪砖讛 注讘讚讜 讜讙诐 砖转讗诪专 讚诇讚注转 砖诪注讜谉 讛注诪住讜谞讬 诇讗 谞讻讜谉 诇专讘讜转 讘砖专 讜讚诐 讞"讜. 诪"诪 讬砖专讗诇 讗驻砖专 砖讟注讜 讘讝讛 讻讬 讛讬讛 诇驻谞讬 拽讘诇转 讛转讜专讛 讜讬讜转专 谞专讗讛 讚讙诐 谞讞诪讬讛 讛注诪住讜谞讬 诪讜讚讛 讚讬砖 诇专讘讜转 诪砖讛 专讘讬谞讜 讻诇驻讬 讙讜讚诇 谞砖诪转讜 讻诪"砖 专讘讬谞讜 讛讗专"讬 讝爪"诇 讜讛讜讗 讘注诇讛 讚诪讟专讜谞讬转讗 讻讘讬讻讜诇 讗讘诇 拽专讗 讚讗转 讛' 讗诇讛讬讱 转讬专讗 拽砖讬转讬讛. 讜注诪"砖 诪讛专讬"诇 讘专讬砖 转砖讜讘讜转讬讜 讜讛专讘 驻谞讬诐 诪讗讬专讜转 讞"讘 住讬' 诇"讛 讜讛专讘 诪讛专"讬 讝讗讘讬 讘讚专砖讜转讬讜 驻' 讜讬专讗 注"砖. 讜注诪"砖 讛转讜住' 讘拽诪讗 讚祝 诪"讗 讜诪"砖 砖诐 讘砖讬讟讛 诪拽讜讘爪转 讜诪"砖 讘注谞讬讜转谞讜 讘住' 讛拽讟谉 讘专讻讬 讬讜住祝 讗"讞 住讬' 转注"讘 讘住"讚 注"砖:


注讚 砖讘讗 专' 注拽讬讘讗 讜讚专砖 讜讻讜' 诇专讘讜转 转诇诪讬讚讬 讞讻诪讬诐 砖诪注转讬 诇讚拽讚拽 讗讜诪专讜 注讚 砖讘讗 专' 注拽讬讘讗 讻讬 讛谞讛 砖诪注讜谉 讛注诪住讜谞讬 驻讬专砖 讻讬 讬专讗 诇讗诪专 讚讗转 诪专讘讛 转"讞. 讜讻砖谞讻谞住讜 诇驻专讚"住 专' 注拽讬讘讗 讜讚注诪讬讛 讗诪专讜 驻' 讗讬谉 讚讜专砖讬谉 讚诪讞讬讜讛讜 诇诪"讟 砖讬转讬谉 驻讜诇住讬 注诇 讚诇讗 拽讗讬诐 诪拽诪讬讛 讚讗讞专 诇讛讬讜转讜 转"讞 讜诪讻讗谉 谞转驻专住诐 诪注诇转 讛转"讞 讜讝"砖 注讚 砖讘讗 专"注 诪讻谞讬住转 讛驻专讚"住 讗砖专 讞讝讛 转讜拽祝 诪注诇转 讛转"讞 讻讬 诪讞讬讜讛讜 诇诪"讟 讜讻讜' 讜讗讝 讛讬讛 诇讜 讻讞 诇讚专讜砖 诇专讘讜转 转"讞 注"讻 砖诪注转讬 讜诇讬 讛讚诇 讗驻砖专 讘诪"砖 专讘讬谞讜 讛讗专"讬 讝爪"诇 讚转"讞 诪讜驻诇讙 讬砖 讘讜 谞讬爪讜抓 诪砖讛 专讘讬谞讜 注"讛 讜讻讘专 讬讚讜注 转讜拽祝 讙讚讜诇转 谞砖诪转 诪砖讛 专讘讬谞讜 注"讛 讜讻转讬讘 诇诪注谉 讗讞讬 讜专讬注讬 讜谞讞诪讬讛 驻讬专砖 注讚 砖讘讗 专"注 注诐 讻"讚 讗诇祝 转诇诪讬讚讬诐 讜讘讜讚讗讬 讝讻讛 诇谞讬爪讜抓 诪砖讛 专讘讬谞讜 注"讛 讜讚专砖 诇专讘讜转 转"讞 讻诇驻讬 谞讬爪讜抓 诪砖讛 专讘讬谞讜 注"讛 讜讚讜拽 讛讟讘:





讬讚 讚讜讚

讜讛专讬 讗讘专 诪谉 讛讞讬. 转讜注驻转 专讗诐 讚祝 讻壮 注状讘. 注讬讬谉 注讬谉 诪砖驻讟 讞壮 注状讙 讬状讙 注状讙. 诪拽讜诐 砖诪讜讗诇 砖注专 讛转专讜爪讬诐:


诪谞讬谉 砖诇讗 讬讜砖讬讟. 诇讬诪讜讚讬 讛壮 诇讬诪讜讚 谞状讜 讜讘讚祝 拽状讗:


讜讗讘专 诪谉 讛讞讬 诇讘谞讬 谞讞. 诪拽砖讬诐 诇驻讬 诪讛 砖驻住拽 讛专诪讘状诐 讚诪驻专讻住转 砖专讬 诇讬砖专讗诇 讜讗住讜专 诇讘谞讬 谞讞 诪砖讜诐 讗讘专 诪谉 讛讞讬 讗状讻 砖驻讬专 诇讜拽诪讬 讘诪驻专讻住转 讜砖专讬 诇讻诇讘讜 讻讬讜谉 讚诇讗 砖讬讬讱 讙讘讬 讗讘专 诪谉 讛讞讬 专拽 诇谞讻专讬 讗住讜专 诪砖讜诐 诇驻谞讬 注讜专 讜注讜讚 诇讜拽诪讬壮 讘讗讘专 诪谉 讛讞讬 讘讟诪讗讛 讚讻状注 讬砖专讗诇 讗讬谞讜 诪爪讜讛 诪砖讜诐 讗讘专 诪谉 讛讞讬 讜诇谞讻专讬 讗住讜专. 讜注讬讬谉 讘砖讜状转 讗诪讜谞转 砖诪讜讗诇 住讬诪谉 讬"讚 砖专爪讛 诇讜诪专 讗祝 讘讟诪讗讬诐 讚讻诇 讛讬讻讗 讚讗讬谉 讛讬砖专讗诇 诪爪讜讛 讙诐 讗讬谉 讗讬住讜专 诇驻谞讬 注讜专 讗诐 谞讜转谞讜 诇谞讻专讬 讜谞讝讬专 砖讗谞讬 讜讗"讻 讛状讛 诪驻专讻住转 讗诪谞诐 讻讘专 讛砖讬讙 注诇讬讜 讛驻专状讞 讘讬"讚 住讬诪谉 住状讘 讜注讬讬谉 讘讘谞讬 讞讬讬讗 砖诐. 讜讛谞讻讜谉 诪讚拽转谞讬 住转诐 讗讘专 诪谉 讛讞讬 诪砖诪注 诇讬讛 讚诪讬讬专讬 砖讛讜讗 讗讘专 诪谉 讛讞讬 讙诐 诇讬砖专讗诇 讜诇讗 诇讘谉 谞讞 讘诇讘讚 讚讗诇"讻 讛讜讛 诇讬讛 诇诪讬诪专 讚讘专 讛讗住讜专 诇讘谞讬 谞讞. 讜注讬讬谉 诇砖讜谉 注专讜诪讬诐 讘诇砖讜谞讜转 讛专讗状诐 讚祝 讞壮. 转讘讜讗讜转 砖讜专 拽讬状讚. 讬讚讬 诪砖讛 拽诪状讜 注状讘 注状讙. 讝专注 讬注拽讘 讘讚专砖讜转 讚祝 讻状讛:


讜讛专讬 砖讜专 讛谞住拽诇. 注讬讬谉 砖注专 讛诪诇讱 讞状讗 讚祝 讚壮 讜讚祝 讛壮. 诪讙谉 砖讗讜诇 住讬诪谉 诪状讚. 拽讛诇转 讬注拽讘 谞"讟 注状讙. 注讬讬谉 讬讚讬 诪砖讛 讚祝 拽状诪. 讙讜驻讬 讛诇讻讜转 讬状讚 注状讘 讟状讜 注状讗:


讟注诪讗 讚讻转讬讘 讜讘注诇 讛砖讜专 谞拽讬. 注讬讬谉 讙讜驻讬 讛诇讻讜转. 砖注专 讛诪诇讱. 讘讬转 讬砖讞拽 诇状讙 注状讗:


讜讘注诇 讛砖讜专 谞拽讬 诇讛谞讗转 注讜专讜. 讗讜专讬诐 讙讚讜诇讬诐 讞状讘 讚祝 诇状讞. 注讬讬谉 讝专注 讬爪讞拽. 诇讬诪讜讚讬 讛壮 讬状讞 注状讚.


讜讛专讬 注专诇讛. 讙讜驻讬 讛诇讻讜转 讟状讜 注状讗:


诪谞讬谉 砖诇讗 讬讛谞讛 诪诪谞讜. 拽专讬转 诪诇讱 专讘 讞状讘 讘砖讜状转 住讬诪谉 讻状讞:


专砖讬壮 讚"讛 讜诪讛 讗讘专 诪谉 讛讞讬. 注讬讬谉 诪讛专砖状诇 砖讻转讘 讚讛讜讻专讞 专砖状讬 诇驻专砖 讻专转 讚讗讬 诇讗住讜专 诪砖讜诐 讚诐 诪谉 讛讞讬 诇讗 爪专讬讱 讚拽状讜 讛讜讗 诪讘砖专 诪谉 讛讞讬. 讜诪诇讘讚 砖讗讬谉 诇砖讜谉 专砖状讬 诪讜专讛 讻谉 诪讚讻转讘 诇讘住讜祝 讗讘诇 讚诐 讛拽讝讛 诪讜转专 诪砖诪注 讚诇讜诇讗 讝讗转 讛拽讬砖讗 讛讜讬 砖专讬 讜诇讗 讛讜讬 讗住讜专 诪砖讜诐 讘砖专 诪谉 讛讞讬 讗祝 讙诐 讗讞专 讛诪讞讬诇讛 讻讬 专讘讛 讛讬讗 诪讻讘讜讚 讛专讘 讝状诇 诇驻讬 砖注讛 讗讬砖转诪讬讟转讬讛 诇讬讛 住讜讙讬讗 讚住谞讛讚专讬谉 讚祝 谞状讟 砖讛专讬 砖诐 诪讘讜讗专 讚驻诇讜讙转讗 讚专状讞 讘谉 讙诪诇讬讗诇 讜专讘谞谉 讛讜讗 讜专状讞 讘状讙 诪讜拽讬 讛讱 拽专讗 诇讚诐 诪谉 讛讞讬 诇讞讬讬讘 注诇讬讜 诪砖讜诐 讚诐 诪谉 讛讞讬 讜专讘谞谉 诪讜拽讬 诇讛 诇讚诐 讛拽讝讛 砖讛谞驻砖 讬讜爪讗转 讘讜 讜讛讜讗 讛讱 讚专砖讗 讚讛讻讗 讜讻转讘 专砖状讬 砖诐 讗诇讬讘讗 讚专讘谞谉 讗讘诇 讗讬住讜专 讞讬讜转 诇讗 谞讝讻专 讘讜 讜诇讗 讘砖讜诐 讚诐 讛专讬 诇讛讚讬讗 讚住讘专 专砖"讬 讚讗讬谉 谞讝讻专 讻诇诇 讗讬住讜专 讞讬讜转 讙讘讬 讚诐. 讜讗讬 讻讚注转 诪讛专砖状诇 讛专讬 诪拽状讜 谞驻拽. 讜诪讛 讚拽砖讛 诇诪讛专砖状诇 诇诪讛 爪专讬讱 专砖状讬 诇讗讜拽诪讬讛 讘讻专转 讜诇讗 诪砖讜诐 讗讬住讜专 讚诐 诪谉 讛讞讬. 专砖"讬 诪讜讻专讞 诇讝讛 诪讻讞 住讜讙讬讗 讚住谞讛讚专谉 讚讛专讬 专讞讘状讙 诪讜拽讬 诇讛 诇讚诐 诪谉 讛讞讬 诪讻诇诇 讚专讘谞谉 讚诪讜拽讬 讘讚诐 讛拽讝讛 诇讗 诪讞讬讬讘讬 讻诇诇 诪砖讜诐 讚诐 诪谉 讛讞讬 讗祝 砖讗专 讚诐. 讜转讜 讚讙诐 诪讚讘专讬 专讞讘状讙 谞住转专 住讘专转 诪讛专砖状诇 讚讗讬 讗驻砖专 诇诇诪讜讚 诪拽状讜 讚诐 诪谉 讛讞讬 诪讘砖专. 讗状讻 诪讛 爪专讬讱 专讞讘状讙 诇诇诪讜讚 诪讛讗讬 拽专讗 讛讗 诪拽状讜 讛讗 谞诇诪讚 讗诇讗 讜讜讚讗讬 讻讜讜谞转 专砖讬壮 讻诪状砖. 讜注讬讬谉 诇讬诪讜讚讬 讛' 诇讬诪讜讚 诇状讟:


转讜住壮 讚状讛 讜讗讘专 诪谉 讛讞讬 讜讬状诇 讻讬讜谉 讚讘砖讻专 讛讬壮 讗住讜专 讚讘专讬讛诐 诪讙讜诪讙诪讬诐 讚诇讻讗讜专讛 谞专讗讛 诪讚讘专讬讛诐 讚诇讗 讛讬壮 讘谞讜住讞讗 砖诇讛诐 讛讗 诇讻诇讘讬诐 砖专讬 讜专拽 拽讜砖讬讜转 讛讙诪专讗 讛讬讗 讚诪砖诪注 讚讗讬 诇讗讜 诪砖讜诐 讗讬住讜专 诪砖讜诐 诇驻谞讬 注讜专 讛讜讛 砖专讬 讜砖状诪 讚诪讜转专 讘讛谞讗讛 讜注状讝 讛拽砖讛 讚诪讗讬 诪拽砖讛 讻讬讜谉 讚讗讘专 诪谉 讛讞讬 讛讜讗 砖诇 讘谞讬 谞讞 讜谞讜转谉 诇讘谞讬 谞讞 诪讛 讛谞讗讛 讬砖 讻讗谉 讜诇诪讛 讬讗住专 讗讬 诇讗讜 诪砖讜诐 诇驻谞讬 注讬讜专 讜注状讝 讬爪讚拽 讛转讬专讜抓 砖诇讛诐 讚讛讙讜讬 诪讞讝讬拽 诇讜 讟讜讘讛 讜讗状讻 讗讬 讗住讜专 讘讛谞讗讛 讘诇讗讜 诇驻谞讬 注讬讜专 讗住讜专. 讗诪谞诐 诇驻讬 讛谞讜住讞讗 讘讙诪专讗 砖诇谞讜 讛讗 诇讻诇讘讬' 砖专讬 讜讜讚讗讬 诇讗 拽砖讛 拽讜砖讬讬转诐 讚讛专讬 注讻状驻 诪讜讻讞 讚砖专讬 讘讛谞讗讛 讚讗诇状讻 讗讬讱 砖专讬 诇讬转谉 诇讻诇讘 讜讙诐 转讬专讜爪诐 讗讬谞讜 诪讜讘谉 讜谞专讗讛 诇讻讗讜专讛 诇讜诪专 砖讛诐 讛讘讬谞讜 讛讗 诇讻诇讘讬诐 讚拽讗诪专 转诇诪讜讚讗 驻专讜砖讗 诇讻诇讘讬诐 讚注诇诪讗 讗讜 诇讻诇讘讜 讚谞讻专讬 讜注"讝 拽砖讛 诇讛诐 讚诪讗讬 拽讜砖讬讗 讘砖诇诪讗 讗讬 诪讬讬专讬 讘讗讘专 诪谉 讛讞讬 讚讬讚讬壮 讛讙讜讬 诪讞讝讬拽 诇讜 讟讜讘讛 讗讘诇 讻讬讜谉 讚诪讬讬专讬 讘讗讘专 诪谉 讛讞讬 讚讙讜讬 讜谞讜转谉 诇讻诇讘讜 砖诇 讙讜讬 诪讛 讛谞讗讛 讬砖 讻讗谉 讜注状讝 转讬专爪讜 讚注讻状驻 讻讬讜谉 讚诪讞讝讬拽 诇讜 讛讙讜讬 讟讜讘讛 讘诪讛 砖讟讜专讞 讜谞讜转谉 诇讻诇讘讜 讛谞讗讛 讛讜讛. 讗诪谞诐 专讗讬转讬 讘转砖讜讘转 诪讛专讬状诇 住讬诪谉 拽谞"讝 讚讛砖讜讗诇 专爪讛 诇讛讜讻讬讞 讚诪讜转专 诇讬转谉 讗讬住讜专 讛谞讗讛 诇讘讛诪讛 砖诇 讗讞专 诪讚诇讗 诪驻专砖 讛转讜住壮 讛讗 诇讻诇讘讜 砖诇 谞讻专讬 砖专讬 讗诇讗 讜讜讚讗讬 讘讝讛 讗讬谉 讗讬住讜专 讘砖诇 讛讙讜讬 讜诪讛专讬状诇 砖诐 讘住讬' 拽住状讗 讗讚讞讛 专讗讬讬转讜 讚讗讬住讜专 讛谞讗讛 诇讗 砖讬讬讱 讘讘谞讬 谞讞. 讜谞专讗讛 砖诐 诪讚讘专讬 讛砖讜讗诇 讚讻讜讜谞转 讛转讜住' 诪讚诇讗 讛拽砖讛 诪专讬砖讗 讚讘专讬讬转讗 诇讗 讬讜砖讬讟 讗讘专 诪谉 讛讞讬 诇讘谞讬 谞讞 讛讗 诇讻诇讘 砖专讬 讜住讬讬诐 转状诇 诇驻谞讬 注讬讜专 诪砖诪注 讚注讬拽专 讛拽讜砖讬壮 讛讬讗 诪讚爪专讬讱 诇讟注诪讗 讚诇驻谞讬 注讬讜专 砖状诪 讛讬讻讗 讚诇讗 砖讬讬讱 讟注诪讗 讚诇驻谞讬 注讬讜讜专 讻讙讜谉 诇讬转谉 讗驻讬诇讜 讗讘专 诪谉 讛讞讬 砖诇讜 诇讻诇讘讜 砖专讬 讚讗讬谉 讻讗谉 讗讬住讜专 讛谞讗讛 讚讗讬 住状讚 讚讬砖 讻讗谉 讗讬住讜专 讛谞讗讛 诇状诇 讟注诪讗 讚诇驻谞讬 注讬讜专 转讬驻讜拽 诇讬讛 诪砖讜诐 讛谞讗讛 讜讚拽讗诪专 讛讙诪专讗 讛讗 诇讻诇讘讬诐 砖专讬 讗讬谉 讛讻讜讜谞讛 讻诇诇 注诇 讻诇讘讬诐 砖诇 讙讜讬 讗诇讗 讻诇讜诪专 讛讗 讘讛谞讗讛 砖专讬 讻讙讜谉 诇讬转谉 诇讻诇讘讜. 讜诪讛 砖讗诪专 讛讙诪专讗 讛讗 诇讻诇讘讬诐 讛讜讛 讻讗诇讜 讗诪专 讛讗 讘讛谞讗讛 砖专讬 讜注状讝 讛拽砖讜 讛转讜住壮 砖驻讬专 讻讬讜谉 讚砖诇 讙讜讬 讛讜讗 讗讬谉 讻讗谉 讗讬住讜专 讜转讬专爪讜 讚讗讬 讛讜讛 砖讬讬讱 讗讬住讜专 讛谞讗讛 讗祝 讘砖诇 讙讜讬 讗住讜专 讗祝 讘诇讗 诇驻谞讬 注讜讜专 诪砖讜壮 讛谞讗壮: 讜砖讜讘 专讗讬转讬 讘诇砖讜谉 注专讜诪讬' 讘诇砖讜谞讜壮 讛专讗状诐 讚祝 讞壮 砖讙诐 讛讜讗 驻讬专砖 讚讘专讬 转讜住壮 讘讻诇讘讜 砖诇 讙讜讬 讜讻谉 讻转讘 注讜讚 诪砖诐 诪讛专状诐 诪诇诪讚 讜谞专讗讛 讚诇讗 专讗讛 转砖讜讘转 诪讛专讬"诇 讜讛讜讗 讛讘讬谉 讚注讬拽专 讛拽讜砖讬讗 诪谉 讛讗 诇讻诇讘讬诐 砖专讬. 讗诪谞诐 讘讗诪转 注讬拽专 讛拽讜砖讬讗 诪谉 讛讗 讚拽讗诪专 讟注诪讗 诪砖讜诐 诇驻谞讬 注讬讜讜专 讜讻诪状砖 诪讛专讬状诇 讜讻诪状砖 讘讗专讜讻讛. 讜诇诪讛 砖讛拽砖讛 诪讛专砖状讗 注诇 讛转讜住' 注讬讬谉 诇砖讜谉 注专讜诪讬诐 砖诐. 讜砖讜驻专讗 讚讬注拽讘:


转讜住壮 讚状讛 诪谞讬谉 砖诇讗 讬爪讘注 讻讜壮 讜诇诪状讚 讗讬谉 砖讘讞 注爪讬诐 讘驻转 讻讜壮 诪砖诪注 诇诪状讚 讬砖 砖讘讞 注爪讬诐 讘驻转 诇讗 爪专讬讱 诇讗讜拽诪讬壮 讘砖诪谉 讜诇拽诪谉 讚祝 注状讛 讚状讛 讜讙专驻讜 讻转讘讜 讘砖诐 专状讬 讚讗讘讜拽讛 讻谞讙讚讜 诇讗 讗住专 讗诇讗 诪讚专讘谞谉 讜讻谉 讛拽砖讛 讘砖注专 讛诪诇讱 讜诪讛 砖转讬专抓 讛讜讗 讚讜讞拽 讙讚讜诇 讜谞专讗讛 诇讜诪专 讚讗注状讙 讚讗讘讜拽讛 讻谞讙讚讜 讛驻转 讗讬谞讜 讗住讜专 讗诇讗 诪讚专讘谞谉 注讻状驻 讗讬住讜专 转讜专讛 讛讜讗 诇讛住讬拽 讘讜 诇讻转讞讬诇讛 讗诇讗 砖讗诐 讛讬住拽 讛驻转 诪讜转专 诪谉 讛转讜专讛. 讜诇诪"讚 讗讬谉 砖讘讞 注爪讬诐 讗祝 诇讻转讞讬诇讛 诪讜转专 诇讛住讬拽 诪谉 讛转讜专讛 讜注讬讬谉 注诇 讛转讜壮 诪砖驻讟讬 爪讚拽 讞状讘 住讬诪谉 讜讬讜 砖注专 讛诪诇讱 讞状讗 注状讚 注状讗:


转讜住壮 讚状讛 诇讻诐. 注讬讬谉 讛诇讬讻讜转 讗诇讬壮 讚祝 住状讛. 诪砖驻讟讬 爪讚拽 讞状讘 住讬诪谉 讜讬讜:


诪讞转谞讬 讛专讘谞讬 诪讛讜专专 讗讘专讛诐 讗讜讬注专讘讗讱 谞专"讜


转谞讬讗 砖诪注讜谉 讛注诪住讜谞讬 讛讬转讛 讚讜专砖 讻诇 讗转讬谉 砖讘转讜专讛 讻讜' 注状砖 讘讙诪专讗 讜讛拽砖讛 讛诪讛专砖状讗 讜讛专讬状祝 讘注讬谉 讬注拽讘 讚诇诪注诇讛 诪驻住讜拽 讝讛 讘驻住讜拽讬诐 讜讗讛讘转 讗转 讛壮 讗诇拽讬讱 讜诇诪注谉 转讬专讗 讗转 讗诇拽讬讱 诪讗讬 注讘讬讚 诇讬讛 讜讗讬 讚专讬砖 砖诐 诇专讘讜转 转状讞 讙诐 讻讗谉 讛讜讛 诇讬讛 诇讚专讜砖 注讬状砖 诪讛 砖转讬专爪讜 讜谞专讗讛 诇讬讬砖讘 讛讻诇 注诇 谞讻讜谉 讚讬讚讜注 讚注讘讜讚转 讛壮 诪转讞诇拽转 诇砖谞讬 讗讜驻谞讬诐 讛"讗 讛讜讗 注讜讘讚 诪讬专讗讛 讜讛砖谞讬 讛讜讗 注讜讘讚 诪讗讛讘讛 讜讛专爪讜讬 讘讛诐 讛讜讗 注讜讘讚 诪讗讛讘讛 诇驻讬 砖转讻诇讬转 讛讬专讗讛 讛讬讗 诇注讜讘讚讜 讗讞"讻 诪讗讛讘讛 讜讝讛 讟讘注 讛爪讚讬拽讬诐 讻砖讬专讗 讗讚诐 讗转 讛壮 讜讬驻讞讚 诪诪谞讜 讜讬讻讬专 讙讚讜诇转 诪注砖讬讜 讜讛谞讛讙转讜 注诐 讘专讜讗讬讜 讬讘讜讗 讘诇讘讜 讛讗讛讘讛 诇讻讱 讗爪诇 讛拽讘状讛 诪专讜爪讛 讛讬讗 诇注讘讜讚转 讛讬专讗讛 讗讘诇 讗爪诇 转诇诪讬讚讬 讞讻诪讬诐 谞专讗讛 诇讻讗讜专讗 砖讬专讗转 转状讞 讗讬谞讜 讟讜讘讛 诇驻讬 砖注状讬 讛诪讜专讗 讜讛讬专讗讛 讬讘专讞 诪讛诐 讜诇讗 讬讚讘拽 讘诇讜诪讚讬 讛转讜专讛 讜讗讬谞讜 讘讗 讻诇诇 诇讗讛讘讛 讗讜转诐 讜讗诪专讜 讘驻专拽讬 讗讘讜转 讜讛讜讬 讝讛讬专 讘讙讞诇转诐 砖诇讗 转讻讜讛 讜讗状讻 讬讗诪专 讗讚诐 诪讛 诇讬 讜诇爪专讛 讝讜 讗讘诇 讘讗诪转 讝讛 讗讬谞讜 讚讙诐 讬专讗转 转状讞 讛讬讗 讟讜讘讛 讚讛专讬 讚讻砖讬讞砖讜讘 讗讚诐 注诇 诪讛 诪转讬专讗 诪驻谞讬 转状讞 诪驻谞讬 砖诇讗 讬讻讜讛 讘讙讞诇转诐 谞诪爪讗 驻砖讜讟 讗爪诇讜 砖诇讬诪讜讚 讛转讜专讛 讛讜讗 讬拽专 诪讗讜讚 讜讗状讻 讬转诇讛讘 讙诐 讘诇讘讜 讞砖拽 讛诇讬诪讜讚 讜讻讬讜谉 讚注诇 注诇. 讜讻谉 讗诪专讜 讘砖讘转 讚专讞讬诐 专讘谞谉 讛讜讬谉 诇讬讛 讘谞讬谉 专讘谞谉 讚讚讞讬诇 诪专讘谞谉 讗讬讛讬 讙讜驻讗 讛讜讬 爪讜专讘讗 诪专讘谞谉 注状砖 讜讗诪专讜 讘讙诪专讗 讗转 讛壮 讗诇拽讬讱 转讬专讗 讜讗讜转讜 转注讘讜讚 讜讘讜 转讚讘拽 讜讘砖诪讜 转砖讘注 讗诐 讬砖 讘讱 讻诇 讛诪讚讜转 讛诇诇讜 讗讝 讘砖诪讜 转砖讘注 讜讗诐 诇讗讜 诇讗 转砖讘注. 讜谞专讗讛 砖讻讬讜谞讜 诇讝讛 讚诇讻讗讜专讛 诪谞诇状谉 诇讚专讜砖 讝讛 讛驻住讜拽 专拽 讛讜讻讬讞讜 诪讝讛 讚诇诪讛 ~讚诇诪讛~ 讛讜爪专讱 讛讻转讜讘 诇讜诪专 讜讘讜 转讚讘拽 专拽 讚讬讚讜注 讚讚讘讬拽讜转 讗爪诇 讛砖讘状讛 诇讗 砖讬讬讱 专拽 讙讘讬 注讜讘讚 诪讗讛讘讛 讚讙讘讬 讬专讗讛 诇讗 砖讬讬讱 讚讘讬拽讜转 讻讬讚讜注 诇讘讗讬诐 讘住讜讚 讛壮. 讜讝讛 驻讬专砖 讛驻住讜拽 讗转 讛壮 讗诇拽讬讱 转讬专讗 砖转讛讬讛 注讜讘讚 诪讬专讗讛 诇驻讬 砖讗讞状讻 讜讘讜 转讚讘拽 砖诪讻讞 讬专讗讛 讘讗 诇讬讚讬 讗讛讘讛 讜讗讞"讻 讜讘砖诪讜 转砖讘注 讗讘诇 讻砖转讛讬讛 注讜讘讚 诪讬专讗讛 诇讞讜讚 讗讬谉 讗转讛 专砖讗讬 诇讬砖讘注 讘砖诪讜 讜讘注状讻 砖讻讬讜讜谞讛 讛转讜专讛 诇讝讛 讚讗讬 诇讗讜 讛讻讬 诇诪讛 诇讗 讻转讘讛 讛转讜专讛 讜讘砖诪讜 转砖讘注 讘诪拽讜诐 讗讞专 讗诇讗 砖讛转讜专讛 讻讬讜讜谞讛 讚讜拽讗 诇注讜讘讚 诪讗讛讘讛. 诇讻讱 讘驻壮 讜讗转讞谞谉 谞讗诪专 讗转 讛壮 讗诇拽讬讱 转讬专讗 讜讗讜转讜 转注讘讜讚 讜讘砖诪讜 转砖讘注 讜诇讗 谞讗诪专 讜讘讜 转讚讘拽 砖讚讘专讬 转讜专讛 住转讜诪讬诐 讘诪拽讜诐 讝讛 讜诪驻讜专砖讬诐 讘诪拽讜诐 讗讞专 讜讛讻讬 驻讬专讜砖讜 讗转 讛壮 讗诇拽讬讱 转讬专讗 讜诪讻讞 讛讬专讗讛 讜讗讜转讜 转注讘讜讚 讜诪讻讞 注讘讜讚转 讛壮 讛讗讛讘讛 讬讘讜讗 诪诪讬诇讗 讻讗诪讜专 讘诪拽讜诐 讗讞专 讜讘讜 转讚讘拽 讜讬诇诪讚 住转讜诐 诪谉 讛诪驻讜专砖 谞诪爪讗 注诇 讚专讱 讝讛 讙诐 讬专讗转 转诇诪讬讚讬 讞讻诪讬诐 讛讬讗 讟讜讘讛 砖诪讻讞 讛讬专讗讛 讘讗 诇讬讚讬 讗讛讘讛. 讜讛谞讛 讬砖 诇讚拽讚拽 讘讙诪专讗 讚拽讗诪专 砖诪注讜谉 讛注诪住讜谞讬 讛讬讛 讚讜专砖 讜讙讘讬 专状注 讗诪专 注讚 砖讘讗 专状注 讜诇讬诪讚 诇诪讛 诇讗 讗诪专 谞诪讬 注讚 砖讘讗 专状注 讜讚专砖 专拽 讚讬讚讜注 讚住转诐 讚专砖讛 讛讬讛 诪注谞讬谞讜 砖诇 驻住讜拽 注爪诪讜 讗讘诇 讛诇讬诪讜讚 讛讜讗 诪诪拽讜诐 讗讞专.  讜诇驻状讝 诪讬讜砖讘 讚讘专讬 讛讙诪专讗 注诇 谞讻讜谉 砖诪注讜谉 讛注诪住讜谞讬 讛讬讛 讚讜专砖 讚讜拽讗 诪谞讬讛 讜讘讬讛 诪注谞讬谞讜 砖诇 驻住讜拽 注讚 砖讛讙讬注 诇讗转 讛壮 讗诇拽讬讱 转讬专讗 讛讗诪讜专 讘驻专砖转 讜讗转讞谞谉 砖诇讗 讻转讬讘 讜讘讜 转讚讘拽 讜诇诪注诇讛 讗爪诇 讜讗讛讘转 讗转 讛壮 讗诇拽讬讱 专讬讘讛 转诇诪讬讚讬 讞讻诪讬诐 讻诪状砖 讛诪讛专砖状讗 讜讛专讬状祝 讜讛转讞讬诇 转诪讛 讚讗讬讱 讬专讘讛 讙诐 讛转状讞 诇讬专讗讛 讚讗状讻 讬讘专讞讜 诪讛诐 讻诇 讗讚诐 讜讬讗诪专讜 诪讛 诇谞讜 讜诇爪专讛 讝讜 讚讛讜讗讬诇 砖诇讗 谞讗诪专 讘驻住讜拽 讝讛 讜讘讜 转讚讘拽 诇讗 诪砖诪注 诇讬讛 诇砖诪注讜谉 讛注诪住讜谞讬 专拽 注讘讜讚转 讬专讗讛 诇讻讱 讗诪专 讗拽讘诇 砖讻专 注诇 讛驻专讬砖讛 讚讬讬拽讗 砖讛讜讗讬诇 砖讗讬谞讜 诪专讘讛 转状讞 诇讬专讗讛 讬砖 诇讬 砖讻专 砖诇讗 讬讘专讞讜 诪讛诐 讘谞讬 讗讚诐 注讚 砖讘讗 专状注 讜诇讬诪讚 讚讬讬拽讗 砖诇讬诪讚 诪诪拽讜诐 讗讞专 诪驻住讜拽 讗转 讛壮 讗诇拽讬讱 转讬专讗 讛讗诪讜专 讘驻专砖转 讜讗转讞谞谉 砖砖诐 谞讗诪专 讜讘讜 转讚讘拽 讜诪驻讜专砖 砖讬专讗讛 诪讘讬讗讛 诇讻诇诇 讗讛讘讛 讛状讛 讙诐 讻讗谉 驻讬专讜砖 讛转讜专讛 注讘讜讚转 讗讛讘讛 讜讬讻讜诇 诇专讘讜转 转状讞 砖讬专讗转诐 讙状讻 诪讘讬讗讛 诇讻诇诇 讗讛讘讛. 讜讚讜拽 讛讬讟讬讘:


讜讘讝讛 讬砖讘转讬 驻讬专讜砖 讛驻住讜拽讬诐 讘转讛诇讬诐:

